«Windows», «Office», «Chrome», «Firefox», «Gmail»даги "қайноқ клавиш"лар - XABARDOR.UZ\nАксарият кишилар компьютерни асосан сичқонча ёрдамида бошқарадилар. Бироқ айрим амалларни клавиатура ёрдамида ҳам бажариш мумкин. Қуйида ҳар бир компьютер фойдаланувчиси билиши лозим бўлган "қайноқ клавиш"лар ҳақида маълумот берамиз.\nУларнинг аксарияти Ctrl, Alt, Shift, Tab ва «Windows» клавишлари орқали ишлайди. Дастлабки тўртта клавишни топиш осон, «Windows» клавиши эса клавиатуранинг пастки чап бурчагида, Ctrl ва Alt клавишлари орасида жойлашган.\n«Windows» операцион тизими\n«Windows» — бир марта босилса "Пуск" (Start) менюси очилади, клавиатура стрелкалари ёрдамида меню ичида ҳаракатланиш мумкин.\n«Windows»+E —"«Windows» проводник" (Explorer) очилади;\n«Windows»+D — экрандаги барча ойналар пастга тушади ёки барча пастдаги ойналар очилади.\nAlt+Tab — Alt ва Tab клавишларини тенг босиб очиқ турган ойналарга навбат билан ўтиш мумкин.\n«Windows»+Tab — Alt+Tab билан бир хил вазифани бажаради, лекин чиройли кўриниш ҳосил қилади.\nAlt+Tab+Shift ва «Windows»+Tab+Shift ойналарга охиридан бошлаб ўтиш мумкин.\nAlt — очиқ ойнадаги система менюси очилади, менюда стрелкалар ёки Alt+керакли ҳарф ёрдамида ишлаш мумкин.\nShift+F10 — сичқончанинг ўнг тугмаси билан бир хил вазифани бажаради.\nCtrl-Shift-Esc — «Windows»нинг "Вазифалар диспетчери" очилади.\nCtrl+C — нусха кўчириш;\nCtrl+N — янги ҳужжат яратиш;\nCtrl+O — очиш;\nCtrl+S — сақлаш;\nCtrl+V — ўрнига қўйиш;\nCtrl+W — ойнани ёпиш;\nCtrl+X — қирқиб олиш;\nCtrl+Y — бекор қилинган ҳаракатни қайтариш;\nCtrl+Z — сўнгги ўзгаришни бекор қилиш;\nCtrl+Home — ҳужжат бошига ўтиш;\nCtrl+End — ҳужжат охирига ўтиш.\nCtrl+Space — белгиланган жойдан форматлашни олиб ташлайди.\nCtrl+0 — абзацлар орасидаги интервални ўзгартиради.\nCtrl+1 — сатрлар орасига бирлик интервал қўйиш;\nCtrl+2 — сатрлар орасига иккилик интервал қўйиш;\nCtrl+5 — сатрлар орасига бир яримлик интервал қўйиш.\nAlt+Shift+D — бугунги санани киритиш;\nAlt+Shift+T — айни пайтдаги вақтни киритиш.\nF2 — ячейка ичидаги матнни таҳрир қилиш имконини беради.\nCtrl+пробел — устунни танлаш;\nCtrl+Enter — бир хил маълумотли ажратилган ячейкаларни тўлдириш.\nShift+пробел — қаторни танлаш.\nCtrl+Home — ҳужжатнинг бошига ўтиш, A1 ячейкаси фаоллашади;\nCtrl+Page Up — ҳужжатнинг олдинги саҳифасига ўтиш\nCtrl+Page Down — ҳужжатнинг кейинги саҳифасига ўтиш;\nCtrl+1 — ячейкалар формати ойнасини очиш;\nCtrl+Shift+4 (Ctrl+$) — вергулдан кейин иккита белгили пул форматини танлаш;\nCtrl+Shift+5 (Ctrl+%) — процент форматини танлаш;\nCtrl+: (Ctrl+икки нуқта) — айни пайтдаги вақтни киритиш;\nCtrl+; (Ctrl+нуқта вергул) — бугунги санани киритиш.\nF6, Ctrl+L ёки Alt+D — матн ёзиш мумкин бўлган энг яқин майдонга ўтиш.\nF11 — тўлиқ экран режимида саҳифани очиш/ёпиш.\nAlt+Home — уй саҳифасини очиш.\nBackspace ёки Alt+чапга қараган стрелка — олдинги саҳифага қайтиш;\nShift+Backspace ёки Alt+ ўнгга қараган стрелка — кейинги саҳифага ўтиш.\nCtrl+Shift+Delete —"Тарихни тозалаш" диалог ойнасини очиш.\nCtrl+Enter — манзиллар сатрига ёзилган матндан олдин www. ҳамда матндан кейин .com ёзувини киритиш;\nCtrl+Shift+N — "Инкогнито" режимида янги ойна очиш.\nCtrl+Tab ёки Ctrl+Page Down — кейинги жилдга ўтиш;\nCtrl+Shift+Tab ёки Ctrl+Page Up — олдинги жилдга ўтиш;\nCtrl+Shift+T — охирги марта ёпилган жилдни қайта очиш.\nCtrl+Shift+J — саҳифанинг чиқиш кодини кўриш имконияти.\nShift+Alt+T — браузер ускуналарига ўтиш; стрелкалар ёрдамида керакли ускунага ўтиш, Enter ёрдамида ускунани танлаш мумкин.\nShift+Esc — «Chrome»нинг "Вазифалар диспетчери"ни очиш.\nCtrl++ (плюс) — саҳифа масштабини (кўринишини) катталаштириш;\nCtrl+— (минус) — саҳифа масштабини кичиклаштириш;\nCtrl+0 — саҳифанинг стандарт масштабини қайтариш;\nCtrl+1—Ctrl+8 — мос келувчи рақамдаги жилдга ўтиш.\nCtrl+9 — сўнгги жилдга ўтиш;\nCtrl+D — саҳифани илова жилд сифатида сақлаш;\nCtrl+F ёки Ctrl+G — матн қидириш ойнасини очиш;\nCtrl+H — тарих саҳифасини очиш;\nCtrl+J — юкламалар саҳифасини очиш;\nCtrl+K ёки Ctrl+E — курсорни манзил сатрига қўйиш;\nCtrl+N — янги ойна очиш;\nCtrl+O — файлни очиш ойнасини чақириш;\nCtrl+P — саҳифани чоп этиш;\nCtrl+R ёки F5 — саҳифани янгилаш;\nCtrl+S — саҳифани сақлаш;\nCtrl+T — янги жилд очиш.\nCtrl+U — саҳифани чиқиш коди билан бирга очиш.\nCtrl+W ёки Ctrl+F4 — сакраб чиқувчи ойнани ёки жилдни ёпиш.\nF5 — саҳифани янгилаш;\nПробел — саҳифа пастига тушиш;\nShift+пробел — саҳифа юқорисига чиқиш;\nAlt-Home — уй саҳифасини очиш;\nCtrl++ (плюс) — саҳифа масштабини катталаштириш;\nCtrl± (минус) — саҳифа масштабини кичиклаштириш;\nCtrl+F — матн қидириш ойнасини очиш;\nCtrl+K — қидирув панелига ўтиш;\nCtrl+L — манзил сатрига ўтиш;\nCtrl+T — янги жилд очиш;\nCtrl-W — жилдни ёпиш.\nA — барчага жавоб ёзиш;\nC — янги хат ёзиш;\nF — хатни қайта жўнатиш;\nK — аввалги хатлар занжирини очиш;\nJ — кейинги хатлар занжирини очиш;\nM — хатлар занжирини беркитиш, кейинги хатлар келган хатлар папкасига тушмайди;\nN — хатлар занжиридаги кейинги хатни очиш;\nP — хатлар занжиридаги аввалги хатни очиш;\nR — хатга жавоб ёзиш;\nX — хатлар занжирини танлаш;\nG+C — контактлар рўйхатини очиш;\nG+I — келган хатлар папкасини очиш;\nG+S — белгиланган хатлар рўйхатига ўтиш;\nY+O — хатлар занжирини сақлаш ва кейинги хатни очиш;\n#+O (ёки ]) — хатлар занжирини ўчириш ва кейинги хатни очиш;\nCtrl+S — хатни қоралама сифатида сақлаш.\nTelegram мессенжери қўнғироқларни синовдан ўтказишни бошлади\n2016 йилнинг энг яхши иловалари - Fast Company версияси\n«Тафсири Ҳилол» мобил дастури қайта ишга туширилди\nInstagram илова орқали харидларни амалга ошириш функциясини ишга туширди\n2016 йилнинг энг яхши иловалари маълум бўлди\nСиз билмаган саккиз Android-ишора\nҚайси мессенжерга ишонган маъқул?\nХитойликлар учун барча ижтимоий тармоқ ўрнини босувчи супер илова


Алишер Усмонов: талабалик, қора кунлар ва илк миллиард… » Ўзбекистон янгиликлари – Zamin.uz\nАлишер Усмонов: талабалик, қора кунлар ва илк миллиард…\n12 январь 2017, 23:41\nУсмонов Алишер Бурхонович 1953 йилнинг 9 сентябрь санасида Ўзбекистоннинг Чуст шаҳрида дунёга келган. У оиладаги тўрт нафар фарзандларнинг тўнғичи эди. Унинг отаси Бурхон Усмонов Тошкент шаҳри прокурори бўлган.\nАлишер Усмонов туғилган жойига кўра ўзбек, паспортига кўра россиялик ва британияликдир. У 2012 йилда Россиянинг энг бой одами деб тан олинган. Forbes журнали унинг бойлигини 18,1 млрд доллар деб баҳолаган. 2013 йилда у Bloomberg Markets Magazine” журнали рўйхатига кўра “50 нафар энг обрўли одамлар” қаторига қўшилган. Forbes журналида келтирилган рўйхатга кўра эса у 2016 йилдаги Россиянинг энг бой одамлари қаторида 3-ўринни эгаллаган.\nУсмоновнинг ишдаям, шахсий ҳаётдаям омади калити, унинг учун қилиб бўлмас ишнинг ўзи йўқлигида. Бугун у жуда кўп активларга эгалик қилади. Улар ичида Россиядаги энг йирик темир рудаси ишлаб чиқарувчи Металлинвест холдинги, РФдаги энг катта мобиль телефонлари компанияси саналмиш Мегафон, Англия футбол командаси Арсенал алоҳида ўрин эгаллайди. Шу билан бирга кўплаб интернет-компаниялар, Facebook, ВКонтакте, Одноклассники ижтимоий тармоқлари, ҳамда mail.ru.электрон почтаснинг текин сервисида унинг ўз улуши бор.\n«Уч мушкетерлар»га ҳавас\nУнинг айтишича, қайта қуриш палласида ўзи севган касби ҳуқуқшунослик билан ўзини тўлиқ таъминлай олмаслигини тушунгани учун ҳам ишбилармонлик билан шуғулланган экан. У милиардлик бойликка эга бўлсада, ўзини оддий инсон санайди. “Мен учун пуллар бу вазифадир,-деди миллиардер, -Улар нимагадир эришиш имконини беради ёки аксинча уларнинг миқдорига қараб сенинг омадсизлигинг ҳақида баҳо бериш мумкин”.\nАлишер болалигида, “Уч мушкетерлар”ни ўқиб, қиличбозликка қизиқиб кетади. Икки йилдан сўнг у қиличбозлик бўйича республика терма жамоаси аъзосига айланади. Бироздан кейин у спорт устаси бўлади. Айнан ўша пайтлар у ўзининг бўлғуси турмуш ўртоғи Ирина Винерни кўриб қолади. Ирина у борган Спорт саройида бадиий гимнастика билан шуғулланарди. 1971 йилда у МГИМО (Москва давлат халқаро алоқалар институти)га ўқишга киради. Бироқ 1980 йилда унинг ҳаётидаги “қора палла” бошланади-бўлғуси миллардер яна бир юқори мансабдаги раҳбарнинг ўғли билан бирга ўша пайт авж олган “Пахта иши” билан 8 йилга қамалади. 1986 йилда яхши хулқи туфайли муддатидан олдин озодликка чиқарилади. Эркинликка чиққан Усмонов бой хорижликлар учун Ўзбекистоннинг тоғларида овчилик қилишни ташкиллаштирадиган сайёҳлик компаниясига асос солади. Кейинроқ эса университетдаги дўстлари кўмагида Россияга кўчиб кетади. Усмоновнинг илк бизнес иши полиэтилен пакетлар ишлаб чиқариш ҳамда тамаки савдоси эди. У 1997 йилда РФ ҳукумати қошидаги Молия академиясини “Банк иши” мутахассислиги бўйича тугатади. Унинг Россия иқтисодиёти, маданияти ва спортига қўшаётган ҳиссаси улкандир. 90-йиллар бошида Усмонов давлат банк бизнесига киради-аввал у “Биринчи мустақил банк” директорлар кенгаши таркибига киради. Улар қаторида “Роснефть”, “МиГ”, “Алмазювелирэкспорт” каби йирик компаниялар бўлган. Ушбу паллада бўлғуси миллиардер Россия бизнесида мустаҳкам ўрнига эга бўлиб, ўзининг шахсий инвестиция компанияларини тузиб, кўп ўтмай илк миллиард долларини топади.\n1997 йилдан бошлаб Алишер Бурхонович газ тузилмаси билан алоқаларни йўлга қўйиб, Газпроминвестхолдинг»да раҳбарлик лавозимини қўлга киритади. Ўшанда у давлат газ корпорациясининг “хусусий чўнтаклар”га тарқалган активларини қайтаришни ўз олдига мақсад қилиб қўяди ва бу ишни аъло даражада уддалайди. Усмонов туфайли “Газпром” ўзининг барча йўқотилган активларини қайтариб, Россиядаги энг йирик давлат монополияси ўрнини эгаллайди.\n2004 йилга келиб, бизнесмен “Металлоинвест” темир рудаси холдингига эгалик қилиб, дунёдаги энг бой одамлар рўйхатига киради. 2007 йилдан у ўз фаолиятини кенгайтириб, медия магнатига айланади. Орадан бир йил ўтиб, у миллионлаб долларни интернетга киритади – у DST Global ва Mail.ru Group нинг асосий акционери бўлиб, кейинроқ тўлиқ назоратни ўз қўлига олади. 2006 йилдан бери у Россия саноатчилари ва ишбилармонлари иттифоқи аъзосидир. 2006 йилда у “Коммерсентъ” нашриёт уйи акцияларининг 100 фоизини сотиб олади.\nХайр-саҳоват ва спорт\nЎз бизнесидан ташқари миллиардер яна жамоатчилик ишлари ҳамда Россия спортини ривожлантиришга алоҳида эътибор қаратади. 2007 йилда Усмонов 72 млн долларга Ростроповичнинг суратлар коллекциясини унинг хотини Галина Вишневскаядан сотиб олиб, уни Петербурдаги Константин саройига беминнат тарзда топширади ва бу билан рус маданияти ривожига улкан ҳисса қўшади. Ўша йилиёқ у америкаликлардан совет мультфильмлари жамламасини тўлиқ харид қилиб, уни “Бибигон” каналига туҳфа этади.\n2014 йилнинг 4 декабрида у Нью-Йоркдаги Christie’s аукционида 4,1 млн долларга Жеймс Уотсоннинг Нобел медалини сотиб олиб, уни яна олимнинг ўзига қайтаради. Бунга жавобан олим шундай дейди: “Мен бу олийжаноб қадамдан чуқур миннатдорман. Бу эса ўз навбатида менинг саратон касалликларини тадқиқ этишдаги ДНК тузилишини кашф этганимдаги улушимга юқори баҳо берганини кўрсатади”.\n2008 йилдан бошлаб Усмоновнинг хайрия ишлари расмий йўналишга эга бўлди-миллиардер “Санъат, фан ва спорт” фондига асос солиб, илк йилдаёқ хайрия мақсадида 126млн доллар маблағ сарфланган. 2013 йилда Алишер Бурхонович ўзининг хайрия ишлари учун фахрли давлат мукофотларига сазовор бўлган рус меценатлари орасида етакчи ўринни эгаллади.\nБундан ташқари Усмонов рус спортининг халқаро миқёсда ривожига алоҳида эътибор қаратади. 2008 йилдан бери у Халқаро қиличбозлик федерацияси президентидир.\n2015 йилда у Россия спортига ёрдам беришда давом этишини билдириб, Россияда янги бўлган профессионал компьютер спорти- киберспорт Virtus.pro ташкилотини ривожлантириш учун100-миллионли инвест-лойиҳани тарғиб қилди.\nУнинг шахсий ҳаёти худди бизнеси каби омадлидир. У рафиқаси Ирина Виннер билан ҳаётнинг барча қийинчилик ва синовларини енгиб ўтиб, ҳамон бирга умргузаронлик қилишмоқда.\nБугунги кунда Усмоновнинг аёли бадиий гимнастика бўйича Россия терма жамоаси тренеридир.\n2016 йилга келиб Алишер Усмоновнинг бойлиги $12500 млн долларни ташкил этган. Унинг онасининг номи билан аталган (“Dilbar”) иккита яхтаси, ҳамда Airbus A320 шахсий самолёти. Винернинг айтишича, эри футболга жуда қизиқиб, бу спорт турига у беғараз равишда миллиардлаб пулларини сарфлайди.\nЎз омади калити сифатида Усмонов бизнесдаги тўғри ва аниқ стратегиясини келтиради. У иш фаолиятида турли низо ва баҳслардан қочишга ҳаракат қилади. Шунинг учунми ҳар қандай баҳсдан ғолиб бўлиб чиқади.\nЯнгиликлар » Жамият » Алишер Усмонов: талабалик, қора кунлар ва илк миллиард…\n00:28 Алишер Усмонов 600 миллион долларлик суперяхтасини онасининг шарафига “Дилбар” деб номлади


Нотўғри фатво ва қарашларнинг тарқалганига бефарқлик — XOJA BUXORIY O'RTA MAXSUS BILIM YURTI\nНотўғри фатво ва қарашларнинг тарқалганига бефарқлик\nСўнгги йилларда интернет сиёсий курашлар майдони, турли хил манфаатларнинг кучли қуролига ҳам айланиб бормоқда. Ҳар қандай тўсиқ, чеклов ва тақиқларни айланиб ўтишга мослаштирилган ижтимоий тармоқлар бугунги кунда чинакамига жиловлаб бўлмас кучга айланди.\nТеррорчи тўдалар, адашган фирқалар ва бошқа бузғунчи кучлар ижтимоий тармоқлар имкониятларидан кенг фойдаланган ҳолда одамларни, айниқса ёшларни тўғри йўлдан адаштириш, улардан ўзларининг манфур мақсадлари йўлида фойдаланиш, жамиятда нифоқ чиқариш ҳамда энг ачинарлиси уруш оловини ёқишга уринишмоқда ва бунга маълум маънода эришмоқда ҳам.\nИжтимоий тармоқдаги сохта даъватчилар. Минг йиллардан бери ҳақ йўлда собит турган мусулмон жамоаси ўртасига турли хилофлар солиш, Қуръон ва суннатнинг зоҳирига ёпишиб олиб, XVIII асрда пайдо бўлган “бидъат” (янги пайдо бўлган) ғоялар асосида фатволар чиқариб, замонавий масалаларнинг аксариятига “бидъат” тамғасини уриб, натижада ўзини ҳам, ўзгани ҳам адаштириб даъват қиляптилар! Бундай кишилар одамларга ўзларини олим қилиб кўрсатиб, изидан эргаштириб, нотўғри томонга йўлламоқдалар. Бу дунёнинг ўзидаёқ борса-келмас жойларга жўнатишмоқда ва бузуқ эътиқод сабабли “дўзах ”нинг ёқасига олиб бориб қўйишмоқда. Интернет орқали, ижтимоий тармоқлар орқали диндан, шариатдан гапираётган, лекин аслида кимлиги ҳам, кимдан таълим олгани ҳам номаълум кимсалардан дин олинмайди. Чунки, фатво бу – дин демакдир! Шариатимизга кўра эса, уни ким етказаётгани муҳимдир. Шунинг учун машҳур тобеин Муҳаммад ибн Сийрин раҳматуллоҳи алайҳи: “Бу илм – диндир. Динларингизни кимдан олаётганингизга қаранглар”, – деганлар (Имом Муслим ривоятлари ).\nТурли оқимлар ўзларининг манфур қарашларини ёшлар онгига сингдириш учун ижтимоий тармоқлардан кенг кўламда фойдаланмоқдалар. Бу ҳам ёшлар, умуман, диндан, диний маърифатдан яхши хабардор бўлмаган кишиларни соф ақидадан оғиб кетишига, фиқҳий мазҳаблар борасида нотўғри фикр ва тушунчалар шаклланишига сабаб бўлмоқда.\nАввало шуни айтиш керакки, ислом уламолари ёш авлодга илмларни тартиб билан ўргатишга алоҳида эътибор берганлар. Илмни ўрганиш – динни ўрганишдир! Илмсиз одам ҳеч қачон диннинг мақсадини англолмайди. Аллоҳ таоло ислом динини, ўзи тўғри йўл деб қабул қилди ва бу динни тарғиботини ҳам ўзи танлаган махсус бандалари бўлмиш пайғамбарларига ваҳий орқали билдириб ва уни назоратини ҳам амалга ошириб турди. Пайғамбаримиз бу масулиятли ишни, ўзидан кейин уламолар зиммасига топшириб кетдилар. Ва ўзининг муборак ҳадисларидан брида\nШундай марҳамат қилдилар:” Уламолар пайғамбарларнинг меросхўрларидир” дедилар.\nҚолаверса, диний илмларни олишда, фатво олишда шахсиятлар муҳимдир. Интернет орқали, ижтимоий тармоқлар орқали диндан, шариатдан гапираётган, лекин аслида кимлиги ҳам, кимдан таълим олгани ҳам номаълум кимсалардан дин олинмайди. Чунки, фатво бу – дин демакдир. Шариатимизга кўра эса уни ким етказаётгани муҳимдир. Шунинг учун машҳур тобеин Муҳаммад ибн Сийрин раҳматуллоҳи алайҳи:\nяъни: “Бу илм – диндир. Динларингизни кимдан олаётганингизга қаранглар», – деганлар (Имом Муслим ривояти).\nШунингдек, террорчилар ўзларига тегишли веб-саҳифа ва ижтимоий тармоқларда “шаҳидлик”, “жиҳод”, “ҳижрат”, “такфир”, “халифалик” каби тушунчаларни бузиб талқин қилиш натижасида айрим ёшларни ўзларининг тузоқларига илинтиришга муваффақ бўлишаётгани ачинарли ҳол, албатта.Бу терминларни баъзисини шарҳлаймиз,” шаҳидлик” бу термин динни ва ватанини ёки ўз оиласини ҳимоя қилиш жараёнида ҳалок бўлишга нисбатан ишлатилади. Аллоҳга шукур динимиз бизгача етиб келган ва эътиқод эркинлиги мавжуд бўлиб давлат тарафидан тўлиқ ҳимояга олинган. Демак бу тарафдан” шаҳидлик” га эҳтиёж йўқ. Иккинчидан ватанимиз ҳам тинч, ватанни қўриқлайдиган махсус ташкилотлар ҳам мавжуд бунга шубҳа қилмасак ҳам бўлади. Учунчидан ватанимиздаги фуқаролар нафақат ўзбек балки бошқа миллат вакиллари ҳам тўлиқ ҳимояга олинган бўлиб, ўзларининг ҳуқуқ ва эркинликларидан фойдаланган ҳолда яшаябдилар. Ҳар қандай фуқаронинг хавфсизлиги тўлиқ давлат тарафидан ҳимояга олинган. Демак бу ерда ҳам ” шаҳидлик” га эҳтиёж йўқ. “Жиҳод” бу терминни маъноси, ҳаракат қилиш, бор имкониятдан фойдаланиш,бе фарқ бўлмаслик,Лоқайд бўлмаслик ва курашиш маъноларини билдиради.Бу терминни баъзи бир динни маъносини ва мақсадини тушунмайдиганлар Аллоҳ қуръонда жиҳод деган деб ёш илмсиз кишиларни чалғитиб ўзга диёрларга чорлаб кимлардидир ўлимига сабаб бўлмоқда. Пайғамбаримиз ( с.а.в) ўзининг ҳадиси шарифларида шундай таърифлайди: “Жиҳод” Инсон ўз нафси билан курашиш яъни инсонни нафси ёмон ношаръий ишларга буюрганда ўзини тўхтатиб қолиш деган маъноларни таърифлайди. “Ҳижрат” бу терминни маъноси кўчиш деган маънони билдиради. . Пайғамбаримиз ( с.а.в) ўзининг ҳадиси шарифларида шундай таърифлайди: “Ҳижрат” Аллоҳ ҳаром қилган амаллардан ҳалол қилган нарсаларга кучиш деган маънони билдиради.Кимларнингдир динни тушунмасдан талқин қилганига ишониб ўзга диёрларда оиласидан ва ватанидан йироқларда хор бўлиб, гуноҳкор бўлиб, ўлиб кетишлари шарт эмас азизлар буни тўгри тушунишимиз ва тўгри тушунтиришимиз ҳам ҳар бир фуқаронинг зиммасидаги бурчи ва вожиб бўлган амали ҳисобланади.Динни сиёсий ўйин қилиб олганлар сабр қилсинлар тез орада яратганни олдига боради ва бунинг ҳисобини беради.Дин копток эмас тепиб ўйнаса , ниқоб эмас ҳар хил йўлда фойдаланса. Ўзининг гуноҳи етарли бўла туруб ўзгаларни гуноҳкор қилиш шарт эмас инсон хато қилганлигини жон бераётгандагина ҳис қилади лекин бунда жуда кеч бўлган бўлади.\nБу каби “тарғиботчилар” ҳақида ҳадиси шарифда шундай дейилади. Абу Зарр разияллоҳу анҳудан ривоят қилинади: Расулуллоҳ саллаллоҳу алайҳи васаллам айтдилар:\n“Мендан кейинги бўладиган умматимдан Қуръон ўқиганда, у халқумларидан ўтмайдиган, диндан худди камондан ўқ чиққандек, чиқиб кетиб, кейин унга қайтмайдиган қавм бўлади. Улар одамлар ва махлуқотларнинг ичида энг ёмонларидир” (Имом Муслим ривояти).\nБу даражада динни тарғиб қилувчилар ўзларини қалбида нималар борлигини яхши биладилар. Кимлардир дунё тўплаш учун, кимлардир сиёсий ўйин учун, кимлардир динни ниқоб қилиб обрў олиш учун эканлигини. Бундай кимсалар огоҳ бўлсинлар Пайғамбаримиз ( с.а.в) ўзининг ҳадиси шарифларида шундай таърифлайди:\nعن عمر بن الخطاب رضي الله عنه قال : قال رسول الله صلى الله عليه وسلم : » إنما الأعمال بالنيات وإنما لكل امرئ ما نوى فمن كانت هجرته إلى الله ورسوله فهجرته إلى الله ورسوله ومن كانت هجرته إلى دنيا يصيبها أو امرأة يتزوجها فهجرته إلى ما هاجر إليه\nУмар ибн Хаттоб розияллоҳу анҳудан ривоят қилинади: «Расулуллоҳ саллоллоҳу алайҳи васаллам айтдилар: «Албатта амаллар ният биландир. Ҳар бир киши учун ният қилган нарсаси бўлади. Кимнинг ҳижрати Аллоҳ ва расули учун бўлган бўлса бас унинг ҳижрати Аллоҳ ва унинг расулигадир. Кимнинг ҳижрати дунё учун бўлган бўлса унга етади. Аёлга бўлса унга уйланади. Унинг ҳижрати ҳижрат қилган нарсасига мувофиқдир«.\nИмом Шофеий раҳимаҳуллоҳ” “шу ҳадис диннинг ярмидир” деган. Сабаби диннинг зоҳири илм ботини эса ниятдир. Имом Аҳмад эса: “бу ҳадис Исломнинг учдан биридир” деган.\nАллоҳ барчамизни ўзи ҳидоят қилсин ўзгага эмас ўзига қул бўлишликни насиби рўзи айласин.\nА.Бозоров, “Хожа Бухорий” ўрта махсус ислом билим юртининг тафсир фани ўқитувчиси\nPrevious ҲИЖРАТ ВА УНГА ТЕГИШЛИ ҲУКМЛАР ҲАҚИДА ФАТВО\nNext Яхшиликнинг мукофоти фақат яхшиликдир


“Ҳаё” сўзи луғатда уятсизликнинг тескарисини англатади. Бошқача қилиб айтганда ҳаё айбдан ва ёмонланишдан қўрқиб ўзини паст олиш ва ўзгаришдир.\nУламолар ҳаёни турлича таъриф қилганлар:\nЖуржоний: «Ҳаё нафснинг бир нарсадан тортиниши ва маломатдан ҳазир бўлиб, уни тарк қилишидир», деган\nИслом уламолари шундай дейдилар: «Ҳаё икки хил булади:\nБиринчиси – нафсоний. У барча нафсларда халқ қилинган бўлади. Мисоли авратни очишдандан ҳаё қилиш кабилар.\nИккинчиси – иймоний. У, мусулмоннинг Аллоҳ таолодан қўрқиб ҳаром ишларни қилишдан тийилишидир»\nҲақиқий ҳаё шудир. Одам зотини хилқатида ёзилган ҳақиқий ҳаё шу иймоний ҳаёдир.\nКимда ана шу иймоний ҳаё бўлса унга Аллоҳ таоло томонидан катта неъмат берилибди. Чунки ҳар бир инсон икки дунё саодатига ана шу иймоний ҳаё билан эришади. Кимда агар аксинча бўлса икки дунё саодатидан маҳрум қолибди. Ҳаё барча яхшиликларнинг манбаидир. Ҳаёнинг кетиши эса барча яхшиликларнинг кетишидир. Кишининг дунёда гуноҳга қўл уриши, аста секин ҳаёсини кетишига сабаб бўлади. Ёки шу ҳолда давом этиши бир йўла ҳаёсини йўқ қилиб юбориши мумкин. Бундай киши шариатда фосиқ дейилади. Фосиқ кишини жамоат жойларда уятли, шариат ман қилган ишларни очиқ қилиши унинг иймонсизлигидандир.\nПайғамбаримиз саллоллоҳу алайҳи васаллам “Ал ҳаяу минал ийман”, яъни “Ҳаё иймондандир”, деганлар. Бошқа бир ҳадисларида “Ҳаё фақат яхшилик келтиради” деб айтганлар. Абу Ҳурайра розияллоҳу анҳудан ривоят қилинган ҳадисда Набий саллоллоҳу алайҳи васаллам:\n“Иймон етмиш нечта ёки олтмиш нечта шўъбадан иборатдир. Унинг энг афзали “Лаа илааҳа иллаллоҳ” демоқлик ва энг кичиги йўлдаги озор берадиган нарсани олиб ташлаш. Ҳаё, иймоннинг шўъбасидир”,-дедилар”, дейилган.\n“Набий саллоллоҳу алайҳи васаллам: “Тўрт нарса расулларнинг суннатларидандир: ҳаё, хушбуй сепмоқлик, мисвок ва никоҳ”, дедилар”.\nАбу Масъуд розияллоҳу анҳудан ривоят қилинади: “Набий саллоллоҳу алайҳи васаллам: “Одамлар нубувватнинг биринчи каломидан идрок қилган нарсалардан бири: “Агар ҳаё қилмасанг, истаганингни қилавер” дир”, дедилар.\nАбу Ҳурайра розияллоҳу анҳудан ривоят қилинади: “Набий саллоллоҳу алайҳи васаллам: “Ҳаё иймондандир, иймон жаннатдадир. Ҳаёсизлик жафодир. Жафо дўзахдадир”, деб айтдилар”.\nСалмон розияллоҳу анҳудан ривоят қилинган ҳадисда: “Набий саллоллоҳу алайҳи васаллам: “Албатта, Роббингиз ҳаёли ва кариймдир. Бандаси Унга икки қўлини кўтарса, У зот уларни бўш қайтаришдан ҳаё қилади”, дедилар”, дейилган.\nИбн Аббос розияллоҳу анҳудан ривоят қилинади: “Росулуллоҳ саллоллоҳу алайҳи васаллам: “Ҳар бир дийннинг ўз хулқи бордир. Исломнинг хулқи ҳаёдир”, дедилар.\nАнас розияллоҳу анҳудан ривоят қилинади: “Росулуллоҳ саллоллоҳу алайҳи васаллам: “Фаҳш нимада бўлса, албатта, ўшани шарманда қилади. Ҳаё нимада бўлса, албатта, ўшани зийнатлайди”, дедилар.\nЯъни кишини дунёда инсон табиатида бўлмаган фаҳш ишларни қилиши ҳайвоний сифатдир. Чунки хеч бир ҳайвонга ҳаё берилмаган. Биз инсонлар барчамиз бунинг шоҳидидирмиз.\nАллоҳ таоло барчаларимизни ҳаёсизликдан асрасин.\nКиритилган вақти: 10/02/2017 00:00; Кўрилганлиги: 2661\nМатериал манзили: https://www.sammuslim.uz/articles/hayo-iymondandir\nЧоп этилган вақт: 23/09/2021 20:58


Бишкек яқинидаги икки қишлоқда оммавий муштлашув юз берди\n29 январ 2020, Тошкент вақти: 15:42\nҚирғизистон пойтахти Бишкек яқинидаги Сўқулуқ туманидаги икки қишлоқда 5 июнь куни оммавий муштлашув содир бўлди.\nБир-биридан 40 километр узоқликда жойлашган Жани-Жер ва Ўрўқ қишлоқларида Рамазон ҳайити намози ўқилганидан сўнг икки-уч ўсмир ўртасида муштлашув бўлган. Кейин бу муштлашувга каттароқ ёшдагилар қўшилган.\nМаҳаллий ҳокимият, милиция ва фаолларнинг тезкор аралашуви билан қишлоқлардаги вазият назорат остига олинди.\n-Ёшларимиз ўртасида кичгинагина инцидент бўлди. Айрим одамлар буни каттароқ жанжалга айлантиришга ҳаракат қилдилар. Катта авлод бу жанжални тўхтатди ва томирини қирқди, жанжалнинг катталашиб кетишининг олдини олди. Биз ёшларни яраштирдик, деб ҳисоблаймиз. Чунки уларнинг бир-бирларига агрессияси йўқ,-деди Жани-Жер қишлоғи фаоли Абдулла Эфендиев.\nХалқ дипломатияси ортидан бу қишлоқда ҳеч ким милиция томонидан қўлга олинмади. Аммо Ўрўқ қишлоғидаги оммавий муштлашув оқибатида милиция 32 одамни қўлга олган. Улар бир неча соатдан сўнг қўйиб юборилган.\n-Икки бола оғир аҳволда, деб айтишаяпти-ку. Ўша болалардан бири менинг ўғлим. У 3-болалар касалхонасида ётибди. Қайнағамнинг боласи оғир аҳволда реанимацияда. Улар ҳайит намозидан чиққанидан кейин икки ака-ука уларни ушлаб олиб дўппослаган,-деди жабрланган болалардан бирининг онаси Чўлпўн Аширбаева.\nМилициянинг билдиришича, “Безорилик” моддаси асосида қўзғатилган жиноят иши доирасида Ўрўқ қишлоғида яшаган 23 ва 15 ёшдаги икки шахс ҳибсга олинган.\nҚирғиз ҳукумати расмийлари жамоатчиликни “бу воқеаларни миллатлараро низо” сифатида талқин қилишдан тийилишга чақирмоқда.\n-Ҳозир вазият яхши. Ёш болалар ўртасидаги бир инцидент бўлди бу. Тушунтириш ишларини олиб бордик. Ҳозир ҳаммаси яхши, -деди ички ишлар вазири ўринбосари Курсан Асанов.\nЖани-Жер ва Ўрўқ қишлоғи аҳолиси бу каби ҳодисалар тез-тез содир бўлиб туришини айтмоқдалар. Улар бундай жанжалларга барҳам бериш учун милициядан қатъийроқ ҳаракат қилишни талаб этмоқда.\n-Ҳар йили бу каби воқеалар бўлиб туради. Бу ерда турли миллат вакиллари бирга яшайди. Биттаси ёмон бўлса, ҳаммаси ёмон деган гап эмас-да. Шунинг учун ўзимиз босди-босди қилиб ташлаймиз. Айримлар эса бу каби воқеаларни бўрттириб, жанжални катталаштириб юбормоқда. Катта ёшдаги турли миллат вакиллари иноқмиз, билмаймиз, болалар нималарни бўлиша олмайди. Бироқ бундай жанжалларга барҳам бериш учун қатъийроқ чоралар кўриш керак,- дейди Ўрўқ қишлоғи турғунларидан бири.\nМаълумотларга қараганда, Ўрўқ қишлоғига 5 июнь куни кечқурун Туркиянинг Қирғизистондаги элчиси Денгиз Комил Фират борган ва аҳоли билан учрашган.\nҚирғизистон Ташқи ишлар вазирлиги 6 июнь куни элчининг мазкур қишлоққа бориши юзасидан махсус йиғилиш ўтказилишини ва унинг хулосаси жамоатчиликка эълон қилинишини билдирди.


Hyundai'нинг гигант батареяси Tesla рекордини ортда қолдирадиHaqida.net\nHome Dunyo Hyundai’нинг гигант батареяси Tesla рекордини ортда қолдиради\nДунёдаги энг кучли литий-ион батареяси Австралияда жойлашган – уни Tesla Motors компанияси атиги 100 кунда ўрнатган. Бироқ тез орада унинг янада кучли рақиби пайдо бўлиши мумкин – Hyundai Electric & Energy Systems компанияси шу устида ишламоқда.\nКомпания 150 МВт'ли батареяни ишлаб чиқармоқда, бу Tesla'нинг Австралиядаги батареясидан икки карра кучлироқ дегани. Улкан батарея Жанубий Кореяда ўрнатилади, компания вакилларига кўра, бу тез орада, тахминан 3 ойдан кейин амалга ошади.\nБундай сақлаш объектларига бўлган талаб сақланиб қолишда давом этади, – деб ёзади Bloomberg, – ускуналар нархи пасаймоқда, аҳоли сони эса, унинг талабларига мувофиқ тўхтовсиз ошиб бормоқда.\nЗаҳирада 2-3 литий-ион сақлаш объектига эга бўлиб, у бутун бир минтақа, баъзан эса кичик мамлакатларни носозликлардан ишончли ҳимоялаши мумкин бўлади. Бундан ташқари, тизимга янги модуллар, турбина ё қуёш панелларини қўшиб, сиғимни доим катталаштириш мумкин.\nTesla етарлича тез равишда катта аккумуляторларни ишлаб чиқариш мумкин эканини кўрсатди, тўхтовсиз пасаяётган хомашё нархлари ва барқарор ҳамда ишончли энергия манбаларига ўсиб бораётган талаб шунга ўхшаш қурилмаларни қуриш заруратига ишора қилади. Зеро бундай сақлаш объектлари қуёшли ёки шамол фермалари билан ишлаб, жиддий носозликлар юзага келган ҳолатда электр энергия заҳираси сифатида хизмат қилиши мумкин.\nАвстралия жорий йилнинг февралида жиддий зарар кўрди. Ўшанда Аделаидада юз мингга яқин уй хўжаликлари электр энергиясисиз қолган, бу ҳукуматни Илон Маск таклиф қилган заҳира варианти борасида ўйлаб кўриш имконини берди. Ҳужжатларни имзолаш ва тендерни ўтказишга бир неча ой кетди, лекин Tesla атиги 100 кун ичида энергия сақловчи ишчи батареяни ишлаб чиқаришга улгурди.


Кўп миллатли фаровон диёр\n746 кўриб чиқилди\nБугунги кунда мамлакатимизда 130 дан ортиқ миллат вакиллари бир мақсад йўлида бирлашиб, яшаб келмоқдалар. Юртимиз кўп миллатли диёр, Ватанимизнинг тинч-тотувлиги, хавсизлиги, келажак тараққиёти ва фаровонлиги турли миллатга мансуб фуқороларимизнинг маънавий юксалиш даражасига ҳамда улар ўртасидаги ўзаро тотувлик ва ҳамжиҳатликка кўп жиҳатдан боғлиқдир. Мамлакатимизда бошқа дин ва миллат вакилларининг эркинлик ва ҳуқуқларига ҳилоф иш қилинмайди. Ислом динида ҳам бунга мутлақо йўл қўйилмайди.\nАллоҳ таоло ўзининг каломида: «Эй иймон келтирганлар! Дарҳақиқат, биз сизларни бир эркак (Одам) ва бир аёл (Ҳавводан) яратдик ҳамда бир-бирларингиз билан танишишингиз учун сизларни (турли-туман) халқлар ва қабилалар қилиб қўйдик. Албатта Аллоҳ наздида (энг азизу) мукаррамроғингиз тақводорроғингиздур. Албатта Аллоҳ билувчи ва ҳабардор зотдур» деб марҳамат қилади. (Хужурот,19)\nАлбатта ҳеч қайси бир миллат ўзининг куч қудрати билан фахрланишига йўл қўйилмайди. Мамлакатимиз турли миллат ва дин вакилларига шароит яратиб беришга, динлар ва миллатлараро ҳамжиҳатликни янада мустаҳкамлашга уларнинг ҳуқуқ эркиникларини таминлашга анча йиллардан буён ҳаракат қилиб келди. Бунинг исботи Конституциямизнинг 31- моддасида «Виждон эркинлиги» ва 18-моддасида «Ўзбекистон Республикасида барча фуқоролар бир хил ҳуқуқ ва эркинликларга эга бўлиб, жинси, ирқи, миллати, дини, ижтимоий келиб чиқиши, эътиқоди, шаҳси ва ижтимоий мавқеидан қатъи назар қонун олдида тенгдирлар», дея мамлакатимиздаги барча фуқороларнинг ҳуқуқлари қонун билан кафолатлаб қўйилган.\nПайғамбаримиз (соллаллоҳу алайҳи васаллам): «Ким аҳли зиммага бирор заҳмат етказса, қиёмат куни мени ўзининг душмани сифатида кўради», дедилар. Бу ҳадисдан биз бошқа дин вакилларига зиён етказмаслик, уларнинг ҳақларига хиёнат қилмаслик ва уларнинг ҳурматларини жойига қўйишимиз керак эканлигини ва шу йўл билан суннатга ҳам амал қилиб савобга эга бўлишимизни тушунсак бўлади. Пайғамбаримиз (соллаллоҳу алайҳи васаллам) ҳам Маккадан Мадина ҳижрат қилган даврларида биринчи навбатда ўша ерлик бошқа дин вакиллари бўлган яҳудийлар билан ўзаро битм тузганлар. Хулоса қилиш мумкинки бошқа дин ва миллат вакиллари билан ҳамкорлик қилиш ва тинч-тотув яшаш Пайғамбаримизнинг (соллаллоҳу алайҳи васаллам) даврларида ҳам муҳим масалардан бири бўлган экан.\nУзоққа бормайлик ИИ-жаҳон урушида ота-боболаримизнинг қилган жасоратларини эслайлик. Беларуссия, Молдовия, Болтиқбўйи Республикаларидан кўчириб келтирилган уй-жойсиз Ватансиз қолган 1 млндан кўпроқ фуқороларни шу жумладан 200 000 (икки юз минг) дан кўпроқ етим болаларни халқимиз бағрига олди. Юртимиздаги озиқ-овқат, кийим кечак, моддий таминотларнинг барчаси уруш майдонларига ташиб кетилаётган бир пайтда, миллати дини, тили бошқа бўлган фуқороларга халқимиз кийим-кечак , озиқ-овқат уй жой билан биргаликда уларга Ватан берди. Уларни халқимиз ўз бағрига олди.\nБу бизга наъмуна ўрнак, бу ҳақиқий миллатлараро тотувлик ва диний бағрикенгликнинг ота-боболаримиз, меҳридарё халқимизнинг бизга кўрсатган юксак наъмунаси эди.\nДиний бағрикенглик ва миллатлараро тотувлик масалаларида олиб борилаётган сиёсат албатта бутун жаҳон этирофида. Ҳозирги кунга бошқа дин ва миллат вакиллари эт ва тирноқ каби бирлашиб, мамлакат тараққиёти, унинг гуллаб яшнаши, унинг манфаати йўлида бир тану бир жон бўлиб ҳаракат қиладиган Ватан битта! Бу- Ўзбекистон! Ўзбекистон миллатлараро тотувлик ва диний бағрикенглик соҳасида дунёдаги барча мамлакатларга ўрнак бўла оладиган ва етакчилик қила оладиган мамлакатлар қаторида етакчидур. Албатта биз бундан фахрланамиз!\nислом билим юрти 2 курс талабаси


26 октябр 2020, Тошкент вақти: 05:53\nИчки ишлар вазири: Фуқароларга қўполлик қиладиган ходимларга сафимизда ўрин йўқ\nЎзбекистон Ички ишлар вазири, генерал-майор Абдусалом Азизов хизмат вақтида спиртли ичимлик истеъмол қилаётган ва фуқароларга қўпол муносабатда бўлаётган ички ишлар ходимларини танқид қилди (“Постда”, 29 апрель).\nТошкентдаги “Истиқлол” санъат саройида ўтган катта йиғилишда касбига нолойиқ ички ишлар ходимлари хусусида видеоролик ҳам намойиш этилган.\n“Бу хизмат кийими сизларга ҳудудингизда ўзингизни кўз-кўз қилиш, фуқароларга қўпол муомала қилиш учун берилмаяпти. Сизлар ҳудудда осойишталикни таъминлашга, фуқаролар ҳақ-ҳуқуқини ҳимоя қилишга, жиноятларнинг олдини олишга биринчи галда жавобгарсиз”, деган вазир А.Азизов.\nЙиғилишда вазифасига масъулиятсизлик билан ёндашган ходимларга қонуний чора кўриш юзасидан кўрсатма берилган.\nТошкент вилоятида носоз йўл cабаб ёш бола нобуд бўлди\nТошкент вилояти Қибрай тумани Чингелди маҳалласи йўллари носозлиги боис кўплаб йўл-транспорт ҳодисалари рўй бермоқда (“Даракчи”, 4 май).\nШу ҳудудда яшовчи Аброр Қодировга кўра, автоавариялардан бирида ёш бола нобуд бўлди. Аммо 2015 йилда асфальт ётқизамиз деган ваъда билан кавлаб кетилган йўл ҳамон абгор аҳволда қолмоқда. Шунингдек, фуқаролар мурожаатидан маълум бўлишича, Самарқанд вилояти Каттақўрғон тумани Дамариқ маҳалласи йўллари 30 йилдан буён асфальтланмаган.\nАндижон вилояти Пахтаобод тумани Қашқир массивидаги янги намунали уйлар қурилган кўчалар хароб аҳволда. Қорақалпоғистон Республикаси Беруний шаҳри Хончарбоғ кўчаси йўллари ёғин-сочин пайти ботқоқликка ўхшаб қолади. Жиззах вилояти Шароф Рашидов тумани марказий йўли ўта таъмирталаб аҳволда.\nФарғонада виртуал қабулхона мурожаатига совуққонлик билан қараган ҳоким ва мансабдорларга иш қўзғатилди\nФарғона вилоятида Президент виртуал қабулхонасига йўлланган мурожаатларни ҳал этишда мансабдорларнинг масъулиятсизлиги ва сансалорликка йўл қўяётгани аниқланди (“Ҳуқуқ”, 4 май).\nМасалан, мурожаатларни кўриб чиқишда ҳуқуқбузарлиги учун Бағдод тумани ҳокими С.Зокиров, Фарғона вилояти маданият ва спорт ишлари бошқармаси раҳбари И.Жалилов, “Водийгазтаъминот” унитар корхонаси бошлиғи А.Эргашевга Маъмурий жавобгарлик тўғрисидаги кодекснинг 43-моддасига кўра иш қўзғатилиб, судга юборилган. Бундан ташқари, яна 8 та ҳолат бўйича мансабдорларга жиноий иш очилган.\nМеҳнат вазири ўринбосари сохталиклар хусусидаги саволга жавоб беришдан қочди\nЎзбекистон Меҳнат вазирлигининг расмий сайтида (mehnat.uz) берилган бўш иш ўринлари ҳақидаги маълумотларда сохталик ва ноаниқликлар учрамоқда (“Оила даврасида”, 4 май).\nГазета мухбири Ўртачирчиқ туманидаги 8-мактабда ўқитувчи штати бўш экани ҳақидаги эълонда кўрсатилган рақамга қўнғироқ қилганда гўшакни кекса онахон кўтариб, бу мактабнинг рақами эмаслигини билдирган.\nЁки 63-мактабдаги вакант ўрин – кутубхоначи лавозимига ваъда қилинган 3,5 миллион сўм ойлик ҳам сохта экани маълум бўлган.\nГазета бу борада Меҳнат вазирлигига мурожаат этган. Аммо вазир ўринбосари Баҳодир Низомов савол “боғдан” бўлса, унга “тоғдан” жавоб берган.\nҚайд этилишича, ўтган йили мамлакат бўйича 1,5 миллион одамни ишга жойлаштиришга эҳтиёж бўлса-да, бандликка кўмаклашиш марказлари атиги 248 минг кишини иш билан таъминлаган.\nGM Uzbekistan ширкати машиналар нархи ошиши ҳақидаги хабарларни рад этди\nИжтимоий тармоқларда тарқалган “GM Uzbekistan” ширкати автомобиллари нархи ошиши ҳақидаги хабарлар ҳақиқатдан йироқ.\nБу ҳақда ширкат “Даракчи” нашри орқали маълум қилди. Компания нарх-наво борасидаги ўзгаришлар www.gmuzbekistan.uz расмий сайти орқали эълон қилинишини уқтирган.\nҚайд этилишича, автомобилларни етказиб бериш муддати кечиккан ҳолларда ширкатнинг +99871 147-14-14 ишонч телефонига қўнғироқ қилиш мумкин.\nМижозлар Ўзбекистонда монопол мавқега эга “GM Uzbekistan” машиналарини етказиб бериш ойлаб кечикиши ҳақида шикоят қилиб келади.\nМатбуот: Таълим муассасалари атрофида фаст-фуд сотаётган олғирлар фаолияти тақиқланиши керак\nЎзбекистондаги таълим муассасалари ҳудуди ва атрофида болалар саломатлигига зарар саналган тезпишар егуликлар – фаст-фуд сотиш билан шуғулланаётган олғирлар учрамоқда (“Ҳуррият”, 3 май).\n“Мавжуд қонунчиликка кўра, умумтаълим муассасаларидан 500 метр радиусда жойлашган савдо шахобчаларида тамаки ва спиртли ичимликлар билан савдо қилиш тақиқланган. Фикримизча, мактаб ҳудудига яқин жойларда санитария ва гигиена талабларидан келиб чиққан ҳолда тезпишар, кучли газланган ва таркибида турли зарарли ранглар бўлган маҳсулотлар сотишга ҳам чек қўйиш ёки бутунлай тақиқлаш зарур”, деб ёзади газета.\nАйтилишича, фаст-фудлар таркибида фойдали витамин ва минераллар кам бўлиб, тезпишар егуликлар болалар саломатлигига салбий таъсир этади.


Аллоҳ суйган бандалар: Тавба қилиш (12)\nBy Камолиддин Иноятуллоҳ on 07/12/2019 АЛЛОҲНИНГ СУЮКЛИ БАНДАЛАРИ МАҚОЛАЛАР\nУчинчи даража. Бунда киши тавба қилади ва бир қанча муддат истиқоматда давом этади. Сўнг айрим гуноҳларда хоҳиш-истаги устун келиб, яна шу гуноҳни қилиб қўяди. Бехосдан эмас, шаҳватини, хоҳиш-истагини енга олмай, ўзи истаб қилади. Шу билан бирга, тоат-ибодатини ҳам давом эттираверади ва айрим гуноҳларни қилишга қодир бўлса-да, кўнгли тусаб турса-да, уларга қўл урмайди. Уни шу битта ё иккита гуноҳга бўлган хоҳиш-истаги енга олади, холос. Ўша гуноҳни қилаётганида ҳам Аллоҳдан шу гуноҳга бўлган хоҳиш-истагини йўқ қилишини ва уни енгиб ўтишга куч-қувват беришини сўрайди, унинг ёмонлигидан Ўзи асрашини орзу қилади. Гуноҳни қилгач эса, надомат чекади, ўзига-ўзи: “Эҳ, қанийди шуни қилмаганимда эди. Тавба этдим, бошқа қайтариб қилмайман. Энди бу ёғига нафсимни, шаҳватимни енгишга жидду жаҳд кўрсатаман”, дейди. Лекин йўлдан урувчи нафси уни васваса қилаверади ва тавбасини кечиктириб, ортга суриб юборади.\nБу нафсни “нафси мусаввила” (йўлдан урувчи нафс) дейилади.\nБундай нафс эгалари ҳақида Аллоҳ таоло шундай деган: “Бошқа бир кишилар ҳам бор: улар ўз гуноҳларини эътироф этади, аммо солиҳ амалларни ёмон амаллар билан аралаштириб қўйган бўлади. Шояд Аллоҳ уларни тавбага муваффақ қилса ва тавбаларини қабул этса” (Тавба, 102).\nБундай киши тоат-ибодатда давом этаётгани ҳамда уни енгиб қўйган гуноҳларни ёмон кўриши сабабидан мағфират этилиши умид қилинади. Аллоҳ таоло унинг тавбасини қабул этиб, гуноҳларини кечирса, ажабмас. Лекин, шу билан бирга, тавбани кечиктириши, ортга суриши барибир хатарли бўлиб, тавба қилишга улгурмай ажали келиб қолиши мумкин. Бу ҳолда унинг иши Аллоҳнинг хоҳишига ҳавола бўлиб қолади.\nТўртинчи даража. Бунда киши гуноҳига тавба қилади, бир қанча муддат тавбасида давом ҳам этади, сўнг яна гуноҳ ёки гуноҳлар қилишга қайтади. Лекин учинчи даражадаги тавба қилувчи билан бунинг фарқи – бу тавба қилишни хаёлига келтирмайди ва гуноҳ қилиб қўйганига афсус-надомат ҳам чекмайди. Балки ғофил кишилардек хоҳиш-истагига эргашишга ботиб кетади.\nБундай киши гуноҳга ружу қўйганлар сафида бўлади. Бу нафсга “нафси аммора” (гуноҳларга жуда кўп ундовчи нафс) дейилади. Бу ҳолдаги кишиларнинг ёмон хотима топиши эҳтимоли катта”.\nБир киши Расулуллоҳ саллаллоҳу алайҳи ва саллам ҳузурларига келиб: “Эй Расулуллоҳ, энг яхши киши ким?” деб сўради. Расулуллоҳ саллаллоҳу алайҳи ва саллам: “Умри узун ва амали гўзал бўлган киши”, дедилар. У: “Энг ёмон киши-чи?” деган эди: “Умри узун ва амали ёмон бўлган киши”, деб жавоб бердилар (Термизий саҳиҳ санад билан ривоят қилган).\n Имом Ғаззолийнинг “Иҳёу улум ад-дин” китобидан (12/2139-2144 бетлар) қисқартириб олинди.\nAvvalgi maqolaҲаром амаллар: Аёл ва эркаклар кийиниш, гапириш ва ташқи кўринишда бир-бирларига тақлид қилиши\nKeyingi maqola Аллоҳ суйган бандалар: Ёлғон гувоҳлик бермаслик


Зангиотадаги боғча мудираси нега қамалди?\nТошкент вилояти прокуратураси томонидан ҳудуддаги ташкилот ва муассасаларда қонунлар ижросини таъминлаш, бюджет маблағларини ўзлаштириш ҳолатларини бартараф этиш, айбдорларга нисбатан кескин чоралар қўллаш юзасидан тезкор ҳаракатлар олиб борилмоқда. Ана шундай тадбир натижасида Зангиота туманидаги 16-сонли МТТда содир этилган қарийб, 1 миллиард...\nМеҳнат ярмаркалари: ким кимни алдаяпти?!\n2021 йилнинг ўтган даврида шаҳар-туман бандликка кўмаклашиш марказлари томонидан ҳамкор ташкилотлар билан биргаликда ўтказилган меҳнат ярмаркаларида корхона-ташкилотлар 20 минг 490 та бўш иш ўрни билан қатнашди. Ярмаркаларда 6279 нафар ишсиз ҳамюртларимиз иштирок этиб, 1342 нафарига доимий ишга жойлашиш учун йўлланмалар...\nShowing 181-195 of 2,482 items.


Холасидан қасд олган жиян жиноий жавобгарликка...\n08.06.2019 06:47 0 2016\nСевган қизининг уйига совчиликка боришга кўнмаган, тўғрироғи, қизни ўзларига «тенг» билмаган холанинг гаплари жиянига оғир ботди. Йигитнинг онаси ҳам синглисининг гапидан чиқмади.\nҚисқаси, онаси ва холасини йўлга сола олмаган йигит улардан... қасос олишга қасд қилди. Қандай қилиб?\nХола ҳам ўзлари билан яшаши йигитга қўл келди. У холаси уйда йўқлигидан фойдаланиб, унга тегишли бўлган темир сейфни ярим тунда ҳовлининг орқа томонига олиб ўтади. Шубҳага ўрин қолдирмаслик учун сейфни калит билан эмас, кучли темир ёрдамида очади ва... 50 000 000 сўмлик тилла буюмларни олиб, кўча бошидаги ахлат уюмлари орасига яшириб қўяди.\nЭртасига уйга келган хола сейф жойида эмаслигидан ташвишга тушиб, дарҳол ИИБга хабар беради.\nИИБ ходимлари ишга киришганидан хавотирга тушган жиян «айбини ювиш»га тушади денг. Яъни, яширган жойидан тиллаларни олиб, холасининг иккинчи сейфига, ҳеч кимга сездирмай солиб қўяди. Сўнг... ички ишлар бўлимига бориб, айбига иқрор бўлади.\nИш судга ўтгач, жиянга иш ҳақининг 20 фоизини давлат даромади ҳисобига ўтказган ҳолда уч йил муддатга ахлоқ тузатиш ишлари жазоси тайинланди.\nХоладан қасос олишга ўйламай қилинган ҳаракатнинг якуни шу бўлди.\nЖиян-у холанинг исми-шарифи, манзилини ёзиб ўтирмадик. Бунга ҳожат йўқ. Мақсад - адоват, аламзадалик кишининг кўзини кўр, ақлини заиф қилиб қўйишини таъкидламоқ, холос.\nМайли, пардани сал кўтарамиз: воқелик Наманганда содир бўлди.\nЯна бир гап: турмуш масаласида ёшларнинг кўнглига ҳам қараш керакмикан? Кўнгил иши нозик-да.\nЖиноят ишлари бўйича Наманган вилоят суди бўлими бошлиғи\nҲуқуқ 05/12, 21:14\nҲуқуқ 04/12, 14:10


Хитойда аҳоли даромадлари тенглаштирилиши мумкин – Газета.uz\nLotinchada 24 сентябрь 2021, 21:15 Иқтисодиёт Жаҳон\nХитой Халқ Республикаси раиси Си Цзиньпин аҳоли ўртасида бойликдаги фарқни камайтириш ва хизматлардан тенг фойдаланиш имкониятларини жорий қилишга доир режасини эълон қилди. Бу ҳақда Bloomberg нашри хабар берди.\nҚайд этилишича, Хитойда сўнгги ўн йилликда миллиардерлар сонининг ошиши кузатилди. Бунинг натижасида эса аҳоли даромадлари ўртасида кескин фарқланиш юзага келиши ушбу қарорга сабаб бўлгани маълум қилинди. «Умумий фаровонлик» мақсадлари орасида шаҳар ва қишлоқ аҳолиси даромадларини ошириш, аҳоли ўртасида бойликдаги фарқни камайтириш ва хизматлардан тенг фойдаланиш имкониятларини жорий қилиш кабилар бор.\nМаълум бўлишича, бундан бир ой аввал барча секторларга бизнес юритиш усулларини ўзгартириш буюрилган. Бунинг оқибатида, бир пайтлар мамлакатда жуда даромадли бўлган мактабдан кейинги таълим саноати репетиторлик қилишни тақиқлаш тўғрисидаги қарор билан бир кунда йўққа чиқарилди.\nШунингдек, cолиқ тўлашдан бўйин товлаган машҳурлар, тўлиқ шартномасиз ишчиларни ёллайдиган озиқ-овқат етказиб берадиган гигантлар ва ёшларга ўз платформаларида ўйинларга рухсат берувчи видео-ўйин гигантларига ҳам чекловлар ўрнатилди.\nУшбу чекловлардан сўнг бадавлат шахслар ва йирик корпорациялар бирданига хайрия ўйинларини кучайтирдилар. Хитойнинг энг бадавлат еттита миллиардери шу йилнинг ўзида 5 млрд долларни ҳайрия ишларига сарфлаган. Эндиликда Пекин нисбатан камроқ қўлларда тўпланган бойликни қайта тақсимлаш мақсадида мол-мулк, мерос ва капитал даромадларини солиққа тортиши мумкин.\nАгар давлат бизнесни сусайтиришда давом этса, бу Хитой компанияларининг молиялаштиришни чеклаб қўйиши, инновация ва тадбиркорликни пасайиши, оқибатда иқтисодиётга жиддий путур етказиши мумкин. Хитой дунё иқтисодиётида катта ўринга эгалиги сабабли зарар бошқа давлатларга ҳам таъсир қилиши мумкин, деб келтирмоқда Bloomberg.\nЭслатиб ўтамиз, бундан олдин Хитой раҳбари Си Цзиньпин мамлакатда қашшоқлик тўлиқ бартараф этилганини эълон қилгани ҳақида хабар берилганди.\nХитой қашшоқлик устидан тўлиқ ғалабага эришганини эълон қилди 25 феврал 2021, 19:27


Ҳаракат ҳақида — У ким, бу нима — QOMUS.INFO\nQOMUS.INFO > Ҳ ҳарфи > ҲАРАКАТ\nҲАРАКАТ — борлиқнинт ажралмас хусусияти бўлган ўзгарувчанликни (қ. Барқарорлик ва ўзгарувчанлик) ифодаловчи фалсафий категория. Ҳаракат тушунчаси имкониятларнинг воқеликка айланишини, рўй бераётган ҳодисаларни, оламнинг бетўхтов янгиланиб боришини акс эттиради. Оламдаги ҳар қандай жараён Ҳ. туфайли содир бўлади. Ҳар қандай ўзгариш — Ҳ. дир. Ўзгаришлар фақат моддий объектларга эмас, балки маънавий, ғоявий объектларга ҳам хосдир. Ҳар қандай (моддий ёки ғоявий) объектнинг мавжудлиги ундаги Ҳаракат ва ўзгаришлар туфайли намоён бўлади. Шу сабабли Ҳаракат борлиқнинг асосий мавжудлик шаклидир. Фалсафий адабиётларда моддий борлиқнинг қуйидаги Ҳаракат шакллари ажратиб кўрсатилади:\n1) механик Ҳаракат — жисмларнинг фазодаги ўрни вақт ўтиши билан бошқа жисмларга нисбатан ўзгариши. Барча жисмларнинг Ҳаракати нисбийдир, чунки Ҳ. Ерга нисбатан (кенг маънода) ва атрофдаги жисмларга (мас, йўл четидаги дарахтга) нисбатан қаралади. Кузатилаётган жисмнинг Ҳаракати қайси жисмга нис-батан ўрганилаётган бўлса, ўша жисм саноқ жисм деб аталади, агар Ҳ. Ерга нисбатан бўлса, у ҳолда Ер — саноқ жисм, агар Ернинг Қуёш атрофидаги Ҳаракати ҳақида гапирилса, Қуёш саноқ жисм бўлади. Ҳаракатнинг айланма, илга-рилама, илгарилама-қайтма (мас, поршеннинг Ҳаракати), тўғри чизиқли, эгри чизиқли, уюрма, тўлқинсимон ва б. турлари фарқланади.\n2) физик Ҳаракат (элементар зарралар, атом ядроси ва атомнинг Ҳаракатдан тортиб, оламнинг фундаментал кучлари, иссиқлик, электр ва майдон Ҳ. игача, ёруғликдан тортиб коинотнинг гравитация кучигача барчаси шу Ҳаракат шаклига мансубдир);\n3) кимёвий Ҳаракат (бунга моле-кулаларнинг ассоциацияси ва диссоциаиияси, ионлар Ҳ. и, модданинг музлаши ва кристалланиш жараёнлари, кимёвий реакциялар, кимёвий синтез ва парчаланиш, ёниш ва ок-сидланиш ва б. кимёвий жараёнлар киради);\n4) биологик Ҳаракат (ҳаётий жараёнлар). Айрим манбаларда кимёвий Ҳаракатдан кейин моддий объектларнинг прогрессив ва регрессив йўналишда ривожланишига қараб, юксакликка — биологик Ҳаракатга ва қуйи йўнали-шига, инқирозига қараб — геологик Ҳаракат ҳам кўрсатилади, чунки, ер юзида жонли организмларнинг ҳалок бўлиши оқибатида катта-катта материклар, маржон ороллар вужудга келади. Улар геологиянинг тадқиқот объектига киради;\n5) ижтимоий Ҳаракат (жамиятдаги ижтимоий жараёнларнинг намоён бўлиши). Булардан ташқари, инсон ақл-заковати ҳамда ахборот жараёнлари билан боғлиқ бўлган гоявий, маънавий кўринишдаги Ҳаракат шакллари ҳам мавжуд. Тафак-кур — фикрнинг Ҳаракати, информацион Ҳаракат, ғоянинг Ҳаракати, маънавий Ҳаракат, хаёлий Ҳаракат ва бои|қалар шулар жумласига киради. /Ҳнинг энг содда шакли механик Ҳаракат бўлиб, унинг ман-баи ташқи таъсирда, Ҳаракат мураккаб шак-лларининг маябаи эса ички алоқадорликларда – ‘ Қадимдан Ҳаракат ва унинг манбалари ҳақида турли концепциялар илгари сурилган. Ҳаракатни оламнинг асосий моҳияти деб қараш Авестовя таъкидланган. Қад. Миср, Бобил, Хитой, Ҳин-дистон, Юнонистон олимлари Ҳаракатнинг моҳиятига оид махсус асарлар ёзишган. Улар Ҳаракатнинг хусусиятлари, шакллари, манбаи ҳақидаги илк ғояларни ишлаб чиқишган. Айрим файласуфлар эса Ҳаракатнинг мавжудлигини ҳам инкор этган. Элейлик Зенон Ҳ. нинг йўқли-гини ўзининг «Ахилл ва тошбақа», «Дихатомия», «Учаётган камон ўқи» каби машҳур апорияларнда исботлашга уринган.\nШарқ фалсафасида эса Форобийнинг фалсафий рисолаларида бу муаммо мукаммал асослаб берилган. Янги давр фалсафасида Гегель Ҳ. нинг моҳиятини формал мантиқ воситасида ифодалаш мумкин эмаслиги, уни фақатгина диалектик мантиқ доирасидагина изоҳлаш мумкинлигини таъкидлаган. Ҳаракатни тушунтиришда Ҳаракатнинг моддий ташувчиси, манбаи ҳақидаги ғоялар муҳим аҳамиятга эга. Инглиз олими Ж. Толанд (1670—1722) Ҳаракатни материя билан боғлаб тушунтиради. Унинг фикрича, Ҳаракат сиз материя бўлмаганидек, материя ҳам Ҳаракат сиз бўлиши мумкин эмас. Бу фикр материалистик фалсафанинг асосий тамойилига айланди.\nҲаракатнинг моддий ташувчиси тушунчаси Ҳаракат ўз-ўзича мавжуд эмас, у ҳар доим «ниманингдир» Ҳ. и, «ниманинг-дир» ўзгариши деган маънони билди-ради. Ўша «нима» Ҳ. нинг моддий ташувчиси бўлади (у Ҳ. шаклларини ажратиб кўрсатишда таъкидлаб ўтилди). Ғоявий шаклдаги Ҳаракатлар тўғрисида гап борганда «Ҳаракатнинг моддий ташувчиси» тушунчаси ўз маъносини йўқотади. Унинг ўрнини «ҳаракатланувчи система» тушунчаси эгаллайди. Бундай система моддий ёки маънавий шаклда бўлиши мумкин. Инсон тафак-кури, ахборотлар системаси, маънавий система, ғоявий система ва ш. к. маънавий шаклдаги ҳаракатланувчи системага мисол бўлиши мумкин. Ҳаракатнинг манбаи ҳақида гапирганда мутафаккирлар қадимдан зиддиятларни назарда тутишади. Ички зиддиятлар Ҳаракатнинг ички манбаидир. Айрим олимлар ташқи турткини ёки дастлабки турткини Ҳаракат манбаи деб билишади. Уларнинг фикрича, оламда абадий сокинлик ҳукмрон бўлиб, кейин дастлабки туртки туфайли у Ҳ. га келган. Аслида. воқелик Ҳ. сиз бўлиши мумкин эмас, у доимо Ҳаракатда, ўзгаришда. Бу ўзгаришлар ички ва ташқи зиддиятлар туфайли амалга ошади. Ибн Сино жисм бир жойда ва бир пайтнинг ўзида Ҳаракатда ҳам, сукунатда ҳам бўлмайди, Ҳаракат зид-диятлидир ва унинг натижасидир, деб кўрсатган эди. Зиддиятлар жисмни Ҳаракатга келтиради, шу маънода ҳар қандай Ҳаракатнинг манбаи зиддиятдадир. Ҳаракат шакллари борлиқцаги ўзаро алоқадорликларнинг намоён бўлишидир. Ўзаро алоқадорлик моддий ва маънавий шаклларда бўлади ва оламнинг яхлитлигини таъминлайди. Моддий дунёнинг асосида 4 хил — гравитацион, электромагнит, кучли ва кучсиз ядровий ўзаро алоқа-дорликлар ётади. Алоқадорликлар эса қўшилиб фазо ва вақт структурасини ташкил этади. Ҳаракат ёки ҳаракатланувчи система хоҳ моддий кўринишда, хоҳ маънавий кўринишда бўлишидан қатъи назар, оламнинг ўзгариши ва ривожланиши асосида ётади. Ҳаракат — мавжудлик бўлса, ҳара-катсизлик-сокинлик — йўқликка мос келади. Шу сабабли Ҳаракат борлиқнинг адабий ва мутлақ хусусияти, сокинлик эса ўткинчи ва нисбий хусусияти деб ҳисобланади. Қуйидан юқорига бўладиган Ҳаракат ривожланиш дейилади, акси регрессив Ҳаракат дир.\nАд.: Авесто. Тарихий-адабий ёдгорлик, Т., 2001; Ибн Сина, Избраннме философс-кие произведения, М., 1980; Файзуллаев А. Ф., Принцип устойчивости и изменчи-вости в природе, Т., 2000.


Йигитали Мамажонов: “Санъатни машҳурлик манфаатидан келиб чиқиб танламаганман” (Интервью)\n18:57 / 17.05.2016\n- Мен ҳақиқат йўқ жойдан узоқлашаман. Иложи борича ҳамма нарсани ўзимга боғлиқ бўлган жиҳатларини қидириб, ўз қонуним билан яшашга ҳаракат қиламан. Принципларимга тўғри келмайдиган ҳолатларни эса индамай ўтказиб юборишга ҳаракат қиламан. Аммо жуда кўп ўтказиб юборсангиз ҳам бўлмайди. Кўпинча мушкул вазиятларда чуқурлашиб кетмасликка ҳаракат қиламан. Ёқимсиз ҳолатни ички дунёимга яқинлаштирмасликка уринаман. Санъат эса мен учун муқаддас! Уни машҳурлик манфаатидан келиб чиқиб танламаганман. Мақсадим ўйнаган кичик ролларим орқали бўлса ҳам томошабинга маънавий озуқа бериб, инсонларнинг дардини очиб бериш. Лекин афсуски, ҳозирги вазиятда айримлар учун санъат машҳурлик учун бир қолип вазифасини ўтайдиган бўлиб қолди.\nСуҳбатнинг давоми видеоталқинда:\n• Омадининг сирлари нимада?\n• Шахсий ҳаёти ҳақида нима дейди?\n• Ўзига қилинган адолатсизликни кечиришга қай даражада қодир?\n• Машҳурлиги ёрдам берган пайтлар...\n• Йигитали қандай алдайди?\n• Йигиталининг фикрича, “ўтмишни ўзгартириб бўлмайди. Ҳаммаси яхшиликка!”\n• Йигитали: «Мен ғурурим топталишини билганман. Ғуруримдан кечиб бўлса ҳам майли, шу инсон учун қадам қўйган пайтларим ҳам бўлган. Лекин... »\nСайтимиз ва “ютуб”даги каналимиз орқали томоша қилинг!


Бош сахифа > Фаолият > Ижтимоий-иқтисодий манфаатлар ҳимояси > «Ниятимиз эзгу, натижа ҳам шунга яраша бўлади» дейди Наманган вилояти касаба уюшма ташкилотлари бирлашмаси раиси Шуҳрат Мусаев\n11.09.2018. Закий аждодларимиз доимо айтишганидек, дунёдаги энг улуғ яхшилик бировга беминнат ёрдам беришдир. Кўмакка муҳтож кишига қилинган савоб баайни қақраб ётган ерга оби ҳаёт етказиш билан тенг.\nКасаба уюшмалари тизимида меҳнат қилаётган ҳар бир инсон кўнглида ана шундай жавоҳири бор фидойилардир десак, янглишмаймиз. Куннинг қайси қисмида учратманг, бу соҳа вакилларини элдошлари дарди билан ёнган, қилган савобли амалидан рози ҳолда учратасиз.\n– Бугун билан кечанинг бир хил ўтиши қалбдаги истаклар, ёрқин келажакка интилиш ҳиссининг йўқолишига сабаб бўлади. Шунинг учун ҳам инсон доимий равишда ўз устида ишлаши, ҳар кунини янгиликлар, хайрли ишлар билан бойитиб бориши керак, – дейди Наманган вилояти касаба уюшма ташкилотлари бирлашмаси раиси Шуҳрат Мусаев. – Бизнинг қизғин фаолиятимизда эса бу ўзини касаба уюшманинг устувор вазифаларини амалга оширишга бағишлашда кўринади. Зеро, қанчадан-қанча кишилар тақдирини интилишларимиз, ташаббусларимиз ва фидойилигимиз маҳсулига боғлаган. Ишончни оқлаш эса ҳаммасидан муҳим бўлиши шарт.\nДарҳақиқат, касаба уюшмаси ва ходимлар учун асосий ҳужжат – жамоа шартномаси шартларини бажариш орқали кўплаб оилаларнинг ижтимоий-иқтисодий мафаатдорлиги ортмоқда. Хусусан, 283 та корхона ва ташкилотларда 387 нафар пенсия ёшидаги шахсларга пенсияга чиқишдан олдин бир йўла моддий ёрдам бериш ва уларни қимматбаҳо совғалар билан тақдирлаш ишлари амалга оширилди.\nЖойларда касаба уюшмасига аъзолик афзалликларини асослаш юзасидан тизимли иш ташкил этилаётир. Натижада шу кунга қадар 778 та корхона ва муассасадаги 8613 нафар ходим касаба уюшмаси сафига олиниб, уларнинг ижтимоий-иктисодий манфаатлари жамоа шартномаларини тузиш орқали ҳимояга олинди.\nЮртдошларимизнинг ҳуқуқий ҳимоясини таъминлаш, уларга керакли ёрдам кўрсатиш борасида ҳам қатор тадбирлар амалга оширилмоқда. Ўтган давр давомида Бирлашма Кенгашига фуқаролардан 95 та мурожаат келиб тушди.\nМазкур мурожаатлар юридик бўлими томонидан ҳал этилиб, шундан 134 таси қаноатлантирилган, 251 таси тушунтириш орқали ҳал этилди, 9 таси иш юритувида, битта мурожаат рад этилди. Иш берувчиларга қонунбузилиш ҳолатларини бартараф этиш юзасидан 6 та тақдимнома берилди, шундан 5 таси иш берувчилар томонидан қаноатлантирилди, бир нафар фуқаронинг мурожаати фуқаролик ишлари бўйича судда ҳал этилиб, 3 200 000 сўм (уч миллион икки юз минг сўм) ходимнинг иш ҳақи ундириб берилди. Шу билан биргаликда фуқаролик ишлари бўйича судлар билан ҳамкорликда суд мажлисларида 6 нафар фуқаронинг манфаатларини ҳимоя қилишда иштирок этилди ва улар ишга тикланиб, 15 620 000 (ўн беш миллион олти юз йигирма минг сўм) иш ҳақи ундириб берилди ҳамда шу орқали касаба уюшмалари аъзоларининг бузилган ҳуқуқлари тикланишига эришилди.\nБундан ташқари, 150 та хўжалик шартномалари, 58 та жамоа шартномаси ва келишувлар, қарор ва фармойишлардан 45 таси ҳуқуқий экспертизадан ўтказилди ҳамда 10 та туман кенгашлари, 28 та бошланғич касаба уюшма ташкилотларида меҳнат муносабатларига риоя этилиши юзасидан амалий ёрдам берилди.\nПрезидентимизнинг 2017 йил 12 сентябрдаги «Аҳолининг кам таъминланган қатламларини қўллаб-қувватлашга оид қўшимча чора-тадбирлар тўғрисида»ги қарори ижросини таъминлаш мақсадида ташкил этилган ишчи гуруҳ томонидан жорий йилнинг ўтган даври мобайнида аниқланган муаммо, камчиликларни аксарияти жойларда ижобий ҳал этилишига эришилди ва касаба уюшмалари томонидан моддий ҳамда маънавий кўмак берилди. Жумладан, 300 нафар эҳтиёжманд оилаларнинг ҳар бирига озиқ-овқат маҳсулотлари, 2 нафарига 2 та тикув машинаси, 11 нафарига газ плита, 3 нафарига электр печ ва 2 нафар оила фарзандларига кийим-кечак, 7 нафарига газ баллонлари ҳамда 1 нафар фуқарога телевизор олиб берилди. Бир нафар фуқаро Чортоқ санаториясида даволаниш учун бепул йўлланма билан таъминланди.\nБундан ташқари, қарор ижроси юзасидан бугунги кунда шаҳар ва туманлардаги кам таъминланган 300 та оила хонадони таъмирланиб, 840 тасига маиший техника олиб берилди.\nХалқ манфаати, юртимиз тараққиётига улуш сифатида амалга оширилаётган ишларга бирлашма ўз ҳиссасини қўшишнинг ноанъанавий усулларини танлади.\nХусусан, бирлашма тасарруфидаги тоғли Мамай қишлоғида жойлашган «Камалак» оромгоҳида 9 ой (болаларни соғломлаштириш мавсумидан ташқари пайтда) давомида фаолият юритадиган дам олиш маскани фаолияти йўлга қўйилди. Дам олиш масканининг саломатликни тиклаш дастурига оромгоҳга туташ Тошбақатоғ бағрида тонгги гимнастика машқларини ўтказиш, шу ҳудуддан табиий ҳолда йиғиштириб олинган доривор гиёҳлардан дамлама ва коктейллар тайёрлаш киритилган. Бундан ташқари, соғлом овқатланиш, массаж ва шифобахш сувли муолажалар натижасида нафақат кўнгилли ҳордиқ чиқариш, балки саломатликни тиклаш мумкин.\nШу каби афзалликларни бирлашма қошида ташкил этилган «Зафар Олимпиячи» дам олиш маскани ҳам тақдим этмоқда. Ушбу маскан йил давомида фаолият юритади, унда оилавий ҳордиқ чиқариш учун кенг имкониятлар мавжуд. Дарвоқе, мазкур масканда кураш бўйича Ўзбекистон ва Ҳиндистон терма жамоалари XVIII Осиё ўйинларига якуний тайёргарлик машғулотларини ўташди.\nБирлашманинг навбатдаги ташаббуси зиё манбаи бўлмиш китоб билан боғлиқ. Мустақиллик байрамига муносиб туҳфа сифатида тўлиқ капитал таъмирдан чиқарилган Бирлашма биносининг биринчи қаватида «Зиё маскани» ташкил этилмоқда.\nМазкур масканда ўн мингта китоб фондига эга кутубхона, канцелярия моллари сотуви ва хизматлари бўлими, электрон китоб мутолааси учун махсус WI-FI ҳудуди ҳамда маънавий ҳордиқни мустаҳкамлаш учун ноёб гуллар бурчаги ташкил этилмоқда.\nКасаба уюшмасига юмуш билан келган инсонларнинг бўш вақтда текин китоб ўқишига шароит яратамиз, қолаверса, атрофимиздаги 10 дан ошиқ ўқув маскани талабаларининг китоб мутолаасига шароит яратамиз. Бу хизматлар мутлақо бепул асосда ташкил этилади.\nКасаба уюшмадан наф топган юртдошимиз борки, ўзи ҳам бирор фойдали иш билан жавоб қайтаришга киришаётганига ҳаётда кўп бор гувоҳ бўлмоқдамиз. Зеро, ният эзгу экан, самара ҳам шунга муносиб бўлгуси.


Пайғамбарлар энг суюкли зотлардир | ukkosha.shosh.uz\nБош саҳифа » Мақолалар » Пайғамбарлар энг суюкли зотлардир\nКоинотда Аллоҳ таолога энг суюкли зотлар анбиёлардир. Улардан кўра Аллоҳга маҳбуб бирортаси бўлиши мумкин эмас. Шундай бўлсада бирорта пайғамбар мисли кўрилмаган имтиҳон ва балолардан холи бўлган эмас. Аллоҳ таоло Қуръони каримда бир нечаларига берган баъзи бир имтиҳонларини зикр қилган. Уларни ўқиган инсон “Аллоҳ Ўзи суйган бандаларини мунчалар қаттиқ имтиҳон қилмаса” деб қолади. Нуҳ алайҳиссаломни кўринг, қавмидан кўрмаган зулми ситамлари қолмади. Ҳатто уйланган аёли ҳам хоин чиқиб, у зотга иймон келтирганларни қавмига сотиб борадиган ва қавми уларни азобга соладиган бўлган. Охир-оқибат хотин тўфон балосида ғарқ бўлди. Иброҳим алайҳиссалом ўз ўғлини қурбонлик қилишларига буюрилдилар, ўтга ташландилар. Энг қаттиқ душмани ўзларининг отаси бўлди. Оддий иймон келтирган кишининг отаси бенамоз бўлиши фарзандга қанчалар азобли. У зотнинг отаси эса, иймонсиз бўлибгина қолмай буттарош бўлган. Охиратни қандайлигини билган кишига отасининг оқибатини қандайлигини билиш қанчалар аламли?\nСаъд ибн Абу Ваққос розияллоҳу анҳудан ривоят қилинади: “Эй Расулуллоҳ соллаллоҳу алайҳи васаллам: “Одамларнинг қаттиқ балоларга дучор бўлувчиси ким?” дедим. У зот: “Пайғамбарлар, сўнг уларга яқинлар, сўнг яқинлар. Киши динига қараб имтиҳон қилинади. Дини метин бўлганнинг имтиҳони ҳам қаттиқ бўлади, дини сустроқ бўлса, динининг тақозосича имтиҳон қилинади. Бало бандадан ажралмай туриб олади ва охир-оқибат уни ер юзида бирорта ҳам хатоси қолмаган ҳолда юрадиган қилади” дедилар” (Термизий ривояти).\nУшбу ҳадисда турли касаллик, ғам-ташвишга ботиб, қалби Аллоҳ таолога боғланган ва дуо ва истиғфорни ўзига одат қилганларга башорат бор. Бу бало Аллоҳнинг қаҳри эмасдир.\nАввалги: Уруш эмас, тинчлик бўлсин!\nКейинги: Ғам-ташвиш ва касалликлар икки қисмдир


Олимлар дунёнинг энг ифлосланган дарёларини топишди\n05.07.2018 01:10 0 1766\nБерлиндаги Ҳелмҳолц марказининг атроф-муҳит ва саломатлик бўйича тадқиқотчилари Осиё ва Африка дарёларида миллионлаб тонна пластик чиқиндилар борлигини аниқлашди. Ифлосланишнинг бош айбдорлари номлари ҳам келтирилди, «Daily Mail» ёзишича, булар — Янцзи ва Ганг дарёлари.\nЖануби-Шарқий Осиёдаги экологик вазият ўрганилганда, Хитойдаги Янцзи (юқоридаги суратда) дунёнинг энг нотоза дарёси бўлиб чиқди — унинг сувларига қўшилиб Сариқ денгизга йилига кам деганда 1,5 миллион тонна чиқинди ва пластиклар оқиб келяпти.\nАтроф-муҳитни ифлослашда бошқа йирик дарёлар ҳам Янцзидан қолишмайди, мана улар — Ганг, Ҳинд, Нигер, Нил, Меконг, Хуанхэ, Хайхэ, Амур ва Чжуцзян.\nҲиндларнинг муқаддас Ганг дарёси суви ўта заҳарланган ва чиқиндилар билан тўлиб-тошган — унда нафақат маиший, балки саноат чиқиндиларини ҳам учратиш мумкин.\nОлимлар бонг уришмоқда: шу кетишда бир неча йиллардан сўнг дунё океанига миллиардлаб тонна чиқиндилар оқиб кела бошлайди, алалоқибат уммон ҳайвонот дунёсига қирғин келиб ва бундан энг катта жабрни инсониятнинг ўзи кўради.\nэкология янцзи ганг\nЖамият 02/02, 20:45\nЖамият 02/02, 20:33


ДОРИ-ДАРМОНЛАР ЙЎРИҚНОМАСИ - Ўзбекистон овози газетаси\nБир куни кечқурун ишдан келсам, эшик қўнғироғи чалиниб қолди. Очиб қарасам, ёши 60 дан ошган қўшнимиз, у қўлидаги бир варақ қоғозни менга узатар экан, «уйдагилар ҳали ишдан қайтишмаганди, мана шуни ўқиб берсангиз. Қаричиликми, кўз ҳам хиралашиб қолибди. Ўқий десам, ҳеч кўзим ўтмади, ҳарфи майда экан», деди.\nОтахоннинг қўлидан дорини қўллаш бўйича йўриқномани олдим-да, ўқишга чоғландим. Тўғриси, қийналиб-қийналиб ўқидим. Ҳарфлар майда ва зич ёзилганидан қаторлар бир-бирига қўшилиб кетгандай бўлди. Амаллаб ўқиб бўлгач, амаки, ростдан ҳам жуда майда ёзилган экан, дедим у кишини хижолатдан қутқазиш учун.\nКейин ўйланиб қолдим: дори йўриқномаси нима учун чиқарилади? Одамлар дори таркиби билан танишиш, дорини қачон, қандай ичиш кераклигини билиши учун албатта. Унда бемалол ўқийдиган қилиб ёзиш керак эмасми? Ахир қариялар, кўриш имконияти чекланганлар борлигини ҳисобга олиш керак-ку. Эҳтимол, йўриқнома қоғозини узайтириш ё матнини қисқартириш керакдир?..\nБиз фақат муаммони кўтардик, холос. Нима қилиш кераклигини соҳа мутахассисларига қолдирдик.


Трампнинг тарафдорлари Конгрессни нега қамал қилишди. Воқеалар занжири\n12:42 / 07.01.2021\nДоналд Трампни қўллаб-қувватловчилар томонидан ташкил этилган «Американи қутқариш марши» номли норозилик намойиши иштирокчилари 6 январ куни кундузи пойтахт Вашингтондаги Капитолий биносига бостириб кирди. АҚШ Конгресси айнан шу ерда мамлакат президентлиги учун ўтказилган сайлов якунларини тасдиқлаши керак эди. Қуйида бу воқеагача бўлган воқеалар занжири келтирилади.\n2020 йил 3 ноябргача\nАҚШда 2020 йилнинг 3 ноябрида ўтказилган президентлик сайловларидан олдин ҳам Республикачилар партияси ва Трампнинг сайловолди штаби ҳуқуқшунослари турли штатларда бир неча суд даъволарида қатнашишганди. Улар почта орқали овоз бериш муддати узайтирилишига қарши чиқиб, Трампнинг штаби вакиллари муддатидан олдин овоз бериш жараёнини кузатишга жалб этилишини талаб қилишганди. Судлар бу даъволарни рад этишган. Сайловлар арафасида Трамп бир неча марта почта орқали овоз бериш сайловлардаги сохталикларнинг асосий воситаси бўлишини айтиб ўтди (демократлар ўз тарафдорларини коронавирусга чалинмаслик учун айнан шу усулдан фойдаланишга тарғиб қилишди).\nОддий қилиб айтганда президент сайлови куни. Аммо аслида бу кунда сайловчилар ўз штатида кейинроқ икки партиядан бирининг номзодларига овоз берувчи делегатларни сайлашади. Делегатлар эса бир ойдан кўпроқ вақт ўтиб, якуний овоз бериш жараёнида қатнашишади, натижалар кейинги йил январи бошида Конгресс палаталарининг қўшма палаталари йиғилишида тасдиқланади. Одатда ғолиб сайловлар куни кечасиёқ маълум бўлиб улгуради (ҳар бир штатдаги сайловчи делегатлар сонига кўра), аммо бу сафарги сайловлар почта орқали овоз бериш оммалашгани учун овозларни ҳисоблаш кўп вақт олди.\nСайловлардан кейинги тунда Трамп ўзини ғолиб деб эълон қилди ва овозларни ҳисоблаш зудлик билан тўхтатилиши зарурлигини айтди. У бўлиб ўтаётган воқеаларни «Америка халқини фирибгарлик билан алдаш» деб атади ва Олий судга мурожаат қилиш билан таҳдид қилди (сайловлардан бироз аввалроқ у амалдаги президент сифатида вафот этган либерал Рут Бейдер Гинзбург ўрнига консерватор Эми Барреттни тайинлади ва бу орқали Олий суддаги консерватив судьялар сони янада ошди).\nКейинги кун тонгида Трамп - Жоржия, Шимолий Каролина ва Пенсилванияда «яққол ғалаба»га эришганини эълон қилди — булар одатда сайлов натижасини олдиндан тахмин қилиб бўлмайдиган олтита иккиланувчи штатларнинг учтаси эди. Шу билан бирга, бу штатларда ҳали овоз бериш жараёни давом этаётганди, якунда фақат Шимолий Каролинада амалдаги президент устунликни сақлаб қолди.\nТрампнинг твитидан кейин унинг тарафдорлари «Ҳисоблашни тўхтатинг!» ва «Ўғирлашни тўхтатинг!» шиорлари билан кўчаларга чиқа бошлашди.\nШу куни судлар Трампнинг ҳуқуқшунослари берган даъволар — овозларни ҳисоблашга кузатувчилар қўйилмагани (кейинроқ ҳуқуқшунослар Пенсилваниядаги овозларни ҳисоблаш жараёнида Трампнинг кузатувчилари бўлганини тан олишди ва судьянинг муаммо нимадалиги ҳақидаги саволига жавобан мум тишлашди) ҳамда маълум муддат ўтгандан сўнг овозларни ҳисоблашни тўхтатиш бўйича даъволарини кўриб чиқишни бошлади (Жоржияда бу даъволар рад этилди, бу вақтда овозларни ҳисоблаш жараёни шундоғам якунланганди).\nҚатор нуфузли республикачи сенаторлар, шу жумладан, Трампга 2016 йилги праймеризларда рақиблик қилган Тед Круз ҳамда Вакиллар палатасидаги республикачилар вакили Кевин Маккарти Трампнинг талабларини қўллаб-қувватлашди. Партиянинг бошқа вакиллари қарши фикрлар билдиришди.\nАмерикадаги асосий нашрлар Байден ғалаба учун керак бўлган камида 270 овозни тўплаб бўлгани ойдинлашгани ҳақида ёзиб чиқишди. Трампнинг штабидагилар эса «сайловлар ҳали бери тугамаслиги»ни айтишди ва ёппасига суд даъволари бошланишини анонс қилишди.\nТрампнинг маъмурияти давлат муассасаларига ҳокимиятни Байденга ўтказиш жараёнида ишловчи жамоа билан ҳамкорлик қилишни тақиқлади.\nТрампнинг овозларни қайта ҳисоблаш бўйича даъволари Пенсилвания ва Мичиганда ҳам рад этилди, амалдаги президент жамоаси Аризонада берилган даъвони қайтариб олди, бу штатда Байденнинг устунлиги жуда катта эди. Трампнинг ҳуқуқшунослари у билан ҳамкорлик қилишдан бош тортишди, у эса шахсий адвокати Руди Жулианини — Нью-Йоркнинг собиқ мэрини ўзининг вакили сифатида тайинлади, бу шахс сайловлардан олдин Байденга қарши компроматлар йиғиш билан шуғулланганди.\nТрамп илк марта Байден сайловларда ғалаба қозонганини тан олиб қўйди — буни у сайловлар натижалари «сохталаштирилгани эвазига бўлгани»ни айтди. Кейинроқ у «ҳеч нарсани тан олмаслиги»ни такрорлади.\nТрампнинг вакили Руди Жулиани судга мурожаат қилиб, республикачилар назоратида бўлган Пенсилвания сенати сайловчи делегатларни овоз бериш натижаларини ҳисобга олмасдан тайинлаши учун рухсат берилишини талаб қилди (АҚШ Конституциясига кўра бунинг назарий жиҳатдан имкони бор). Бундан ташқари, шу куни Трамп шахсан ўзи (бир неча марта) ва унинг Вашингтондаги иттифоқчилари муҳим штатлардаги республикачиларни сайлов натижаларини тан олмасликка чақиргани хабар қилинди. Бир неча амалдорлар шундай босимлар бўлганини тан олишди, бошқалари — рад этишди.\nАмалдаги президент унинг маъмурияти ҳокимиятни сайланган президент жамоасига ўтиши учун топшириқ берганини маълум қилди, шу билан бирга, сайлов натижаларини тан олмаслик бўйича юридик курашни давом эттиришини қайд этди.\nСайловлардан роппа-роса бир ой ўтиб Трамп 46 дақиқалик видеони эълон қилди, унда яна бир бор «сайловлардаги фирибгарликлар» ҳақида гапириб, бу мурожаатини «у айтиши керак бўлган энг муҳим нутқ» деб атади.\nКонгресс қўмитасидаги республикачилар Байден АҚШнинг сайланган президенти деб аталган резолюция қабул қилинишига тўсқинлик қилишди.\nСайловчи делегатлар ҳайъати 306 овоз билан 232 овозга қарши Жо Байденни АҚШнинг 46-президенти сифатида сайлашди. Шу куни Сенатдаги республикачилар етакчиси Митч Макконелл илк марта Байденни «сайланган президент» деб атади. Трамп, ўз навбатида яна ўз мағлубиятини тан олишдан бош тортди. Мичиганда президентнинг тарафдорлари маҳаллий сайловчиларнинг овоз беришига тўсқинлик қилишга уринишди.\nБу вақтга келиб президентнинг жамоаси 57 суд ишидан 50тасида ютқазган ёки даъвосини қайтариб олганди. Экспертларнинг фикрича, Трамп жамоасининг якуний мақсади ишни Олий судгача олиб бориш бўлган (у ерда консерватив кайфиятдаги судьялар кўпчиликни ташкил қилади), аммо улар судьялар қуйи инстанцияларда кўп марта қайтарилган бир типдаги даъволарни кўриб чиқишга рози бўлишига ишонишмаган.\nВакиллар палатасининг Техас штатидан бўлган вакили Луис Гомерт вице-президент Майк Пенсга қарши даъво очди ва айнан у сайлов натижаларини тасдиқлаши кераклигини билдирди. 1 январ куни Олий суд бу даъвони эшитишдан бош тортди, апелляция ҳам рад этилди. Аммо Трамп Пенсда шундай қарор қабул қилиш ҳуқуқи борлигини ва у бундан фойдаланиши кераклигини талаб қилишда давом этди.\n2021 йилнинг 2 январи\n11 нафар республикачи сенаторлар ўн кунлик текширув ўтказилмагунча сайлов натижалари тасдиқланишига қарши чиқишди. Майк Пенс буни қўллаб-қувватлади.\nThe Washington Post Доналд Трамп Жоржия штати давлат котиби Брэд Раффенспергер билан телефон мулоқотида сайловлардаги овозларни ўзининг фойдасига қайта ҳисоблашни талаб қилгани акс этган аудиоёзувни тарқатди.\n«Жоржия халқи ғазабда, мамлакатдаги инсонлар ғазабланмоқда. Билсангиз, қайтадан санаганингиз ҳақида айтишнинг ҳеч қандай ёмон томони йўқ. Қаранг, мен қилмоқчи бўлган нарса фақат шу. Мен 11 780та овозни топишни хоҳлайман, бу бизда мавжуд овоздан биттага кўп. Чунки биз штатда ютдик», деган у. Раффенспергер эса сабр билан бу талабни бажаришнинг мутлақо имкони йўқлигини тушунтирган.\nВашингтон вақти билан куннинг иккинчи ярмида АҚШ Конгресси биносида Сенат ва Вакиллар палатаси аъзолари сайлов натижаларини тасдиқлаш учун йиғилишди. Одатда бу қуруқ расмиятчилик сифатида ўтарди (бу вақтга келиб ғолиб аниқ бўларди, мағлуб эса ҳокимиятни топшириш жараёнини бошларди), аммо бу сафар жараён бир қанча республикачиларнинг қаршилиги туфайли тўхтаб қолди.\nХудди шу вақтда Вашингтонда Трамп тарафдорларининг кўп минг кишилик норозилик намойиши бўлиб ўтаётган эди. Намойиш «Американи қутқариш марши» деб номланган. Митингда чиқиш қиларкан, АҚШнинг амалдаги президенти шундай деди: «Биз ҳеч қачон таслим бўлмаймиз, биз ҳеч қачон мағлубиятни тан олмаймиз», шунингдек, ўз тарафдорларини Конгрессга бориб, «бизнинг жасур сенаторларимиз,конгрессмен ва конгрессвуменларимизни олқишлаш»га чақирди. Натижада Капитолийга бир неча минг киши келди ва кўп ўтмай улар бинога бостириб кирди. Уларнинг айримлари, кўринишидан, қуролланган эди. Конгресс аъзолари дарҳол эвакуация қилинди.\nДоналд Трамп эса аввалроқ оловга мой сепганди, у яна бир бор мағлубиятини ҳеч қачон тан олмаслигини билдирганди. «Биз Капитолийга борамиз, жасур сенаторларимиз, конгрессменларимиз ва конгрессвуменларимизни олқишлаймиз», деганди Трамп ўз тарафдорларининг қизғин олқишлари остида. Шундан кейин улар Конгресс биноси томон йўл олишганди.\nАҚШ олий суди Трампнинг сайловлар бўйича охирги шикоят аризасини ҳам рад этди


Термиз шаҳридаги 30 маҳалла фуқаролар йиғинидан ўн тўрттасида сайлов бўлиб ўтди\n21:13 / 03.06.2016\nСурхондарё вилоятида фуқаролар йиғини раиси ва уларнинг маслаҳатчилари сайлови юқори савияда ўтказилмоқда. Бу ҳақда “ЎзА” хабар бермоқда.\nТермиз шаҳридаги 30 маҳалла фуқаролар йиғинидан ўн тўрттасида сайлов бўлиб ўтди. Жумладан, “Жайхун” маҳалла фуқаролар йиғинида очиқлик, тенглик ва демократик тамойиллар асосида ўтказилган сайловда маҳалла раиси ва унинг 9 маслаҳатчиси сайланди.\nЙилдан-йилга ободонлашиб бораётган маҳаллада 5 мингга яқин аҳоли истиқомат қилади. Фуқаролар йиғини раислигига эл орасида обрў қозонган икки номзод кўрсатилган эди. Сайловчилар номзодларнинг дастури билан танишиб, энг муносиб номзодга овоз берди.\nХалқ депутатлари Сурхондарё вилояти Кенгашининг фуқаролар йиғинлари раислари ва уларнинг маслаҳатчилари сайловини ташкил этиш ҳамда ўтказишга кўмаклашувчи комиссиясидан олинган маълумотларга кўра, сайловларда вилоят бўйича 832 фуқаролар йиғини раиси ва уларнинг 8 минг 400 дан ортиқ маслаҳатчиси сайланади. Шу кунгача ўтказилган сайловларда 537 раис ва уларнинг 5 минг 897 маслаҳатчиси сайланди.


Москва портлашларига алоқадор шахслар қўлга олинди\n16 апрел 2021, Тошкент вақти: 15:15\nМосква метро бекатларида 29 март куни содир этилган ҳужумларга алоқалорликда гумон қилинган шахслар қўлга олинди.\nБу ҳақда “РИА Новости” ахборот агентлиги Москва Ички ишлар бошқармасидаги манбага таяниб хабар тарқатди. Бироқ ҳозирча неча шахснинг ҳибсга олингани ошкор қилинмади.\nАйни пайтда “Интерфакс” агентлиги Россия прокуратураси қошидаги Тергов қўмитаси расмийларидан бирининг “қўпорувчилик амалиётлари билан боғлиқ иш юзасидан ҳозирча ҳеч ким ҳибсга олингани йўқ”, деган сўзларидан иқтибос келтирди.\nБундан бир оз аввал Россия Федерал хавфсизлик хизмати раҳбари Александр Бортников Москва метро бекатларидаги портлашлар ҳамда Доғистоннинг Кизляр шаҳридаги ҳужумлар ташкилотчилари аниқланганини маълум қилган эди.\n29 март куни Москвадаги “Лубянка” ва “Маданият боғи” бекатларида худкуш аёллар томонидан содир этилган портлашларда 40 киши нобуд бўлган, 90дан ортиқ йўловчи тан жароҳати олган эди.


Ўзбекистон озиқ-овқат хавфсизлигини мустаҳкамлаш йўлида қандай ишлар олиб борилмоқда? - Халқ сўзи\nЎзбекистон озиқ-овқат хавфсизлигини мустаҳкамлаш йўлида қандай ишлар олиб борилмоқда?\n07:37 05 Сентябр 2021 Иқтисодиёт\nДунёнинг кўплаб давлатлари ушбу мураккаб масаланинг ечими устида тинимсиз бош қотириб келаётган бир даврда таҳлиллар Ўзбекистон озиқ-овқат хавфсизлигини нафақат таъминлаш, балки мустаҳкамлаш борасида сўнгги йилларда сезиларли натижаларга эришиб келаётганлигини кўрсатмоқда.\nАслида, озиқ-овқат хавфсизлиги жуда кенг тушунча бўлиб, у энг аввало, аҳоли эҳтиёжини физиологик меъёрларга мос равишда истеъмол маҳсулотлари билан таъминлашни назарда тутади. Бироқ кейинги пайтда озиқ-овқат маҳсулотлари ишлаб чиқариш ҳажмининг ўсиши аҳоли сони ва эҳтиёжларининг ортишидан орқада қолаётгани, айниқса, қишлоқ хўжалиги ҳамда қайта ишлаш саноати ривожи учун етарли шароит мавжуд бўлмаган мамлакатларда муаммо тобора чуқурлашиб бормоқда.\nДавлатимиз раҳбари томонидан Ислом тараққиёт банки(ИТБ) бошқарувчилар кенгашининг 46 йиллик йиғилишида ҳам ушбу масалага алоҳида эътибор қаратилди. Жумладан, ИТБнинг фан, технология ва инновациялар жамғармасининг салоҳияти ва имкониятларидан тўлиқ фойдаланиш, қишлоқ хўжалигига илғор ишланмаларни жорий қилиш орқали озиқ-овқат хавфсизлигини таъминлаш, айниқса, долзарблиги таъкидлаб ўтилди.\nЎзбекистонда сўнгги йилларда қишлоқ хўжалигида амалга оширилаётган туб ислоҳотлар, жумладан, кластерлар фаолияти йўлга қўйилгани, кам ҳосилли пахта ерларининг қисқартирилиб, ўрнига озиқ-овқат маҳсулотлари: дуккакли, сабзавот ва полиз экинлари экилиши, республика миқёсида барча ҳудудларнинг озиқ-овқат етиштириш бўйича тор соҳаларга ихтисослаштирилгани, аҳолининг деҳқон ва томорқа хўжаликлари фаолиятини қўллаб-қувватлаш, ҳар томонлама рағбатлантириш, манфаатдорликни ошириш бўйича амалга оширилган чора-тадбирлар том маънода мамлакатимизда озиқ-овқат хавфсизлигини таъминлашга хизмат қилмоқда.\nХусусан, Сурхондарё вилояти мисолида оладиган бўлсак, соҳада олиб борилган ишлар натижасида ялпи ҳудудий маҳсулотда қишлоқ хўжалигининг ҳажми 2016 йилда 4,2 трлн. сўмни, аҳоли жон бошига кўрсаткич 1,7 млн. сўмдан тўғри келган бўлса, 2020 йилда ушбу ҳажм 19,9 трлн. сўмни, аҳоли жон бошига 7,5 млн. сўмдан тўғри келиши таъминланди.\nБоғдорчилик соҳасида ҳам қаровсиз ерларнинг ўзлаштирилиши натижасида юқори натижаларга эришилганини алоҳида қайд этиш лозим. Вилоятдаги мавжуд яроқсиз боғ майдонлари 2016 йилда 639 гектарни ташкил этган бўлса, 2020 йилда бу кўрсаткич 566 гектарга камайиб қайтадан реконструкция ва янгидан барпо қилинди. Жумладан, давлатимиз раҳбарининг 2019 йил 11 декабрдаги «Мева-сабзавотчилик ва узумчилик тармоғини янада ривожлантириш, соҳада қўшилган қиймат занжирини яратишга доир қўшимча чора-тадбирлар тўғрисида»ги қарорига асосан вилоятда 2 та боғдорчилик кластерлари ташкил этилиб, уларга 1180 гектар ер майдонлари ва 35 та боғдорчилик фермер хўжаликлари бириктирилди. Натижада вилоятдаги мавжуд боғдорчиликка ихтисослашган барча хўжаликларда 2016 йилда 112188 тонна маҳсулот етиштирилган бўлса, 2020 йилга келиб бу кўрсаткич 51231 тоннага кўпайиб, 145,6 фоизга ошди.\nБундан ташқари, воҳа қишлоқ хўжалигидаги устувор йўналишлардан бўлган чорвачилик соҳасида қўл урилган қатор ижобий ишлар натижасида аҳолининг гўшт ва сутга бўлган эҳтиёжлари қондириш борасида ижобий кўрсаткичларга эришилди. Чорвачилик билан шуғулланувчи фермер хўжаликлар сони 4 йил ичида 1135 тага кўпайиб, 2127 тага етди. Шунингдек, уларга ажратилган ер майдонлари 5621 гектарни ташкил этди. Бу эса ўтган 2016 йилга нисбатан 184 фоизга ёки 2566 гектарга кўпдир. Бунинг натижасида барча тоифадаги чорва бош сонлари 881,5 минг бошдан 2020 йилга келиб 998 минг бошга кўпайтирилди. Натижада 2020 йилда барча тоифадаги хўжаликлар томонидан етиштирилган гўшт маҳсулоти 119 782 тоннага етказилиб, 114,6 фоизга ўсишга эришилди.\nШунингдек, паррандачилик йўналишида уларнинг сони 5,1 млн. бошга етказилган бўлса, балиқчилик йўналишида маҳсулот етиштириш даражаси 2016 йилга нисбатан 1820 тоннага ошиб, 4400 тоннага етказилди.\nПрезидентимизнинг 2017 йил 6 январдаги «2017-2018 йилларда мева-сабзавот маҳсулотларини қайта ишлашни янада чуқурлаштириш ва уларни сақлаш учун қувватларни барпо этиш юзасидан қўшимча чора-тадбирлар тўғрисида»ги ҳамда 2019 йил 29 июлдаги «Қишлоқ хўжалиги маҳсулотларини чуқур қайта ишлаш ва озиқ-овқат саноатини янада ривожлантириш бўйича қўшимча чора-тадбирлар тўғрисида» ги қарорлари мазкур йўналишда ижобий натижаларга эришишда муҳим омил бўлиб хизмат қилди. Натижада қишлоқ хўжалиги маҳсулотларини қайта ишлаш қувватлари оширилиб, янги турдаги маҳсулотларни ишлаб чиқариш ўзлаштирилди.\nХусусан, мева-сабзавотни қайта ишлаш даражаси 0,4 фоиздан 12,4 фоизга, узумни қайта ишлаш 4 фоиздан 7 фоизга, гўштни қайта ишлаш 0,3 фоиздан 1,1 фоизга, сутни қайта ишлаш 0,3 фоиздан 0,7 фоизга ўсиши таъминланди. 2017 йилга қадар аҳолининг энг зарур эҳтиёждаги маҳсулотлар: ун ва ёғ ишлаб чиқариш учун вилоятнинг ўзида хом-ашё мавжуд бўла туриб, қайта ишлаш даражаси 50 фоизга ҳам етмаган, бу 2021 йилга келиб 115 фоизга етказилди. 2,1 мингта янги иш ўрни, 700 млрд. сўмлик қўшимча қиймат яратилиб, бюджетга қўшимча 50 млрд. сўм тушум манбаи ҳосил қилинди. Экспорт кўрсаткичи 1,0 млн. доллардан 3,5 млн. долларга етказилди.\nХулоса қилиб айтганда, озиқ-овқат саноатида юқори кўрсаткичларга эришиб, халқимиз фаровонлиги, дастурхони тўкин бўлишини назарда тутувчи мазкур ислоҳотлар партиямиз дастурида назарда тутилган мақсад-вазифалар билан ҳамоҳангдир. Бугун ана шу режаларнинг амалий натижаларини кўраётганимиз юртимизда озиқ-овқат хавфсизлигини мустаҳкамлаш йўналишида тўғри йўлда эканлигимиздан далолатдир.


Рекламалар эса – ўзи сингари тугамас мавзу. Унда тавсия қилинаётган маҳсулотлар кўплигидан қайси бирини сотиб олишга ўйланиб қоласан ва охири олмасликка қарор қиласан киши. Агар сал болатабиат, қизиқувчан бўлсанг ва ҳали ҳам ўша машҳур олма пиш, оғзимга туш… шиорига ишонсанг, реклама ичида ҳам реклама қилинишдан тўхтамаётган энергетик ичимликлардан сотиб оласан. Қайси биридан сотиб олишингнинг эса фарқи йўқ: ҳаммасида Спарк бор, Малибу бор.\nЮз йилдан ортиқ тарихга эга бўлган дунёга машҳур Coca Cola, Pepsi ичимликлари қаторида теппа тенг сотилаётган ва ҳозирча ўзимизнинг бозорлардан “ортмаётган” бу энергетик ичимликларга қарам бўлиб бориш, тадқиқотларга кўра, дунё бўйлаб 18-35 ёшларни қамраб олаётган бўлса, бизда бу ёш кўрсаткичини 10 ёшдан 60 ёшгача деб бемалол айтса бўлаверади. Сабаби оддий: ичимликлар қопқоғи остидаги совринлар, айниқса осонгина автомобил ютиб олишга иштиёқ энергетик ичимликларга икки баравар кўпроқ ўрганиб қолишга олиб келмоқда.\nАҚШлик олимлар энергетик ичимликлар – таркибида кофеин моддаси бўлган бошқа ичимликлардан кўп маротаба хавфли эканлигини аниқладилар. Мутахассисларнинг таъкидлашича, бундай ичимликларни меъёридан кўп истеъмол қилиш кофеин билан заҳарланиш (интоксикатция)га олиб келиши мумкин. Бу катта ёшлилардан кўра болаларда кучлироқ намоён бўлади.\nБолалардан қолишмай, уйида қопқоқлар коллекциясини ҳосил қилаётган, ўғлига «Мактабдан қайтишингда WF олиб кел», – деб пул бераётган, ёки болаларига қопқоқ йиғиш борасида намуна бўлаётган оталар бор экан, албатта муаммо қилиб чиқиш шарт.


Буюк Британия ҳукумати хато ёки товламачилик туфайли бир неча миллиард доллар йўқотди\nҲисоб қўмитасининг маълумот беришича, 2019 йилда хатолар ва товламачиликлар туфайли солиқ йўқотишлари 30 миллиард фунтни ташкил этган.\nБуюк Британия ҳукумати тўловларни субсидиялаш дастури доирасидаги хато ёки товламачилик туфайли 3,5 миллиард фунт стерлинггача (4,6 миллиард доллар) маблағ йўқотди. Бу ҳақда мамлакат солиқ ва божхона тўловлари бошқармасига (HMRC) таяниб BBC News хабар бермоқда.\nКоронавирус пандемияси боис март ойида таътилга чиқишга мажбур бўлган ходимлар маошининг 80 фоизини (ойига 2500 фунт стерлинггача) олган. Давлат маблағлари сарфланишини назорат қилиш қўмитасининг ҳисоб-китобига кўра, тўловларнинг 5дан 10 фоизигача қисми нотўғри тўланган. Дастур ҳукуматга 35,4 миллиард фунт стерлингга тушган.\n«Биз ариза шакллантиришда хатога йўл қўйган иш берувчиларни қидирмаймиз, аммо улар ортиқча маблағни ўз ихтиёри билан қайтаришларини кутмоқдамиз», — деди HMRC бошлиғи Жеймс Харра.\nБошқармага саккиз мингдан ортиқ қўнғироқ бўлган, шубҳали тўловлар билан боғлиқ 27 мингта иш кўриб чиқилмоқда.\nБошқарма шунингдек, иш берувчисининг товламачилик қилганлиги борасида шубҳаси бўлган ходимларни ҳам бу ҳақда хабар беришга чақирмоқда. Ҳисоб қўмитасининг маълумот беришича, 2019 йилда хатолар ва товламачиликлар туфайли солиқ йўқотишлари 30 миллиард фунтни ташкил этган.


Дунё вабоси - Fitrat.uz\nБош саҳифа / Мақолалар / Дунё вабоси\nAprel 22, 2020\tДунё вабосиda fikr bildirishni o'chirish 37 Кўришлар\nБир подшоҳ ажамлик қули билан бирга кемага минди. Қул умрида денгизни кўрмаган ва кемада сафар машаққатини чекмаган эди. У кемага миниши биланоқ ваҳимага тушди, бутун вужудига қалтироқ туриб, фарёд уриб йиғлай бошлади. Кемадагилар қанчалик илтифот кўрсатиб, тасалли бермасинлар барибир уни овутишдан ожиз қолдилар. Қулнинг бу аҳволини кўриб подшоҳнинг кайфи бузилди. Бироқ уни тинчлатиш учун ҳеч қандай чора топиб бўлмади. Иттифоқо, кемада бир донишманд бор эди.У подшоҳга деди:«Агар ижозат этсангиз, мен уни тинчитишни чорасини қиламан». «Башарти шундай қилсанг, бизга ниҳоятда зўр лутфу марҳамат этган бўласан», деди подшоҳ.\nДонишманд қулни денгизга ташлаб юборишни буюрди. Қул бир неча бор чўкиб қалқиди. Шундан кейин унинг сочидан тутиб, кемага яқин келтирдилар. Қул икки қўли билан кема суконига (рулига) ёпишиб, жон ҳолатда кемага чиқдию, миқ этмай кеманинг бир бурчагига ўтирди. Подшоҳ бу ҳолдан таажжубда қолиб, донишманддан: «Бунда қандай хикмат бор?» деб сўради.\nДонишманд жавоб берди: «Бу одам денгизда ғарқ бўлиш машаққатини бошидан кечирмагани сабабли кемадаги тинчлик ва саломатликнинг қадрини билмади. Мусибатга гирифтор бўлмаган одам тинчлик – саломатликнинг қадрига этмайди».\nСаъдий Шерозий (1184-1292) ўзининг «Гулистон» асарида бу келтирган ҳикоятини қиёслаб, бугунги кундаги дунё вабоси Ўзбекистонимизда хам бўлаётгани мусибатдир. Аллоҳ таолодан сўраймиз тез кунларда синовли мусибатдан чиқишимизни, ёрдам беришини, раҳм қилишини.\nАллоҳ таоло бизга берган беҳисоб неъматларини қадрига етишимизга ўзи ёрдамчи бўлсин, Сабр берсин. Аллоҳни танийлик, У зотни Буюклигини билайлик. Бу мусибатдан олдин қандай бўлсак, шундайлигимизча қолмайлик, ўзгарайлик .Бу мусибатдан тўғри хулоса чиқариб ҳаммамиз Қуръони Карим, ҳадиси шарифга тўлиқ амал қилиш насиб қилсин.\nБиз Аллоҳникидирмиз ва биз Аллоҳга қайтувчилармиз.\nАввалги Нега йиғламаяпмиз?


АСАЛ ШОДИЕВА ИЛК ГОНОРАРИ, УНИ ЙИҒЛАТГАН ФИЛЬМ ВА ҲАЁТИДАГИ ЭНГ АҲМОҚОНА ИШИ ҲАҚИДА(ЭКСКЛЮЗИВ) - 6 Июля 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Июль » 6 » АСАЛ ШОДИЕВА ИЛК ГОНОРАРИ, УНИ ЙИҒЛАТГАН ФИЛЬМ ВА ҲАЁТИДАГИ ЭНГ АҲМОҚОНА ИШИ ҲАҚИДА(ЭКСКЛЮЗИВ)\nАСАЛ ШОДИЕВА ИЛК ГОНОРАРИ, УНИ ЙИҒЛАТГАН ФИЛЬМ ВА ҲАЁТИДАГИ ЭНГ АҲМОҚОНА ИШИ ҲАҚИДА(ЭКСКЛЮЗИВ)\nЎғил болалар билан теппа-тенг олишадиган, бирор ким синглисини хафа қилгудек бўлса, боплаб таъзирини бериб қўйишни эплаган қизалоқ 13 ёшида болалар ўртасида ўтказилган мусиқа кўрик танловида иштирок этди-ю, ўзгарди. Вазминлик пайдо бўлди унда. 7 ёшида «Муҳаббат синовлари» фильмида эпизод роль ижро қилган суҳбатдошимиз ўн тўртга тўлгач, «Жаннат қайдадир?» картинасида суратга тушди ва кино оламининг асирасига айланди. Шу-шу Асал ШОДИЕВА актриса! Салқин ёз оқшомида суҳбатдошим билан дилдан гурунглашдик.\n– Билишимча, съёмкадан қайтаяпсиз?\n– Ҳа, бугун кичик бир кўрсатувнинг тасвирга олиш ишлари билан банд бўлдим.\n– Шоҳруххон билан биргаликда клипда суратга тушаяпсиз, деб эшитдик? Наримон Султонхўжаев режиссёрлик қилаётган экан...\n– Йўқ, бу клип эмас. Янги лойиҳа ҳам деб бўлмайди. Ҳозирча сир бўла қолсин.\n– Сизни "камгап актриса” дейишади. Наҳот шу рост бўлса?\n– (кулиб) Чинданам камгапман. Интервьюларда бироз қийналаман. Қаршимда камера турганини кўрсам, ҳаяжоним янада ортади.\n– Ҳалигача ҳамми?\n– Қизиқ, у ҳолда экрандаги шаддод Асал ким бўлди?\n– Суратга олиш майдончасида шу қадар эркинманки, гўё қанот ёзиб учаман. Ҳеч кимдан уялмайман, берилган ролни бемалол ижро қилоламан. Аммо катта давраларга тушиб қолсам, телекўрсатувлар ёки суҳбатларга чақиришса, ҳаяжонлана бошлайман. Менга берилган саволга ўйлаб, фикрлаб, кимнидир ранжитиб қўймайдиган тарзда жавоб беришим анча вақтни талаб қилади. Мен билан бўладиган интервьюлар зерикарли, назаримда. Шу тарафларини ўйлаб, кўпинча суҳбатларни рад этаман.\n– Гап бу ёқда денг?\n– Ёш хонанда ва актёр Жаҳонгир Тўлқунов билан партнёрликда «Қайсар ошиқлар» фильмида суратга тушдингиз. Кўнглингиз тўлдими?\n– Менинг бир одатим бор, қаҳрамонимнинг диалогларини ўзимга мослаб ўзгартираман. «Қайсар ошиқлар»да ҳам ролимдан келиб чиқиб, шундай қилдим. Бу фильмни янада бойитди, фикримча. Партнёрим — Жаҳонгир Тўлқунов дебютант актёр. Ўз фикр-мулоҳазаларим билан ўртоқлашиб, картинанинг янада мазмунли чиқишига ҳисса қўша олдим, деб ўйлайман.\n– Сценарий ғоясида бирор янгиликни кўрмадим?\n– ...бу масалада фильм режиссёрларига мурожаат қилганингиз маъқул. Ролим менга маъқул келди, сценарий ҳам чакки эмасди, чамамда.\n– Мен саёз деётганим йўқ, шунчаки реал ҳаётдан салгина узоқроқ?\n– Ростини айтсам, ўлим мавзуси кўтарилган фильмларни унчалик ёқтирмайман. Лекин аксарият картиналарда айнан шу ҳолатга урғу беришади. «Қайсар ошиқлар» актёр Шерзод Биннинг биринчи режиссёрлик иши. Ёш ижодкорларни қўллаб-қувватлаш керак-ку ахир, келинг, картинадаги хато ва камчиликларни кечира қолайлик.\n– Яхши. Фильмга таклиф қилишганида айнан қайси ҳолатларни ҳисобга оласиз?\n– Биринчи ўринда фильм сценарийси ва ундаги ғоя билан танишаман. Албатта, ижодий жамоа ҳам муҳим. Биласизми, баъзан таниқли режиссёрлар суратга олган картиналар кутилган натижани бермайди. Аксинча дебютант ижодкорлар томонидан ишланганлари кутилмаганда оммалашади. Менимча, асарнинг омадли чиқиши кўпроқ ижодий гуруҳ ишига боғлиқ.\n– Сериалларда ҳам суратга тушаяпсиз?..\n– Ҳозирча фақат битта сериалда иштирок этдим: «Саодат».\n– Мазкур сериалда журналист қиз образини гавдалантиргансиз. «Мажнун»да ҳам оммавий ахборот воситалари ходими ролида кўрдик сизни. Эҳтимол телевидение соҳасида синаб кўрарсиз ўзингизни?\n– (кулиб) Йў-ў-қ, мендан журналист чиқмайди. Суҳбатдошимнинг ишончига кириб, сўнг ундаги яширин қобилият бўладими ёки дардими, уни очиб бера олишим... йўқ, қийналиб кетсам керак. Айрим журналистлар гап билан аямай «савалашади», мен бундай қилолмайман. Менга кўпроқ «Мажнун»даги виждон амрига бўйсунадиган журналист яқинроқ. У бир пайтлари афсонавий футболчи дея ном таратган спортчининг ички оламига кира олди, аммо унга инсон сифатида ёндашди. Шов-шув объектидек эмас. Қолаверса, биз санъаткорлар жуда таъсирчанмиз, кези келганида қаттиқроқ сўзлаш талаб қилинса, уддалай олмаслигимиз аниқ. Шунга ҳам телевидение соҳасини хаёл қилмайман.\n– Дилозорликдан жуда қўрқар экансиз, тўғри топдимми?\n– Ҳа! Кимнидир ранжитсангиз, дилига озор берсангиз, эрта бир кун бу ишингиз ўзингизга қайтади. Агар сизни четлаб ўтса, яқинларингиз, фарзандларингиз жабр кўришлари мумкин. Ҳеч бир нарса жавобсиз қолмайди. «Бумеранг» қонуни бу!\n– Сизни ранжитсалар-чи, кечиришингиз осонми?\n– Бугун муҳим туюлган воқеалар эртага долзарблигини йўқотиши мумкин. Кимдандир хафа бўласиз, кайфиятингиз бузилади, аммо вақт ўтиши билан тушунасизки, бу сиз учун у қадар аҳамиятли эмас. Ҳаёт давом этади!\n– Мухлисларингиз тўйдан сўнг ижодий танаффус қилганингизни айтишаяпти?..\n– Бу табиий ҳол. Аёллар мени яхши тушунишади, келин бўлиб тушган хонадонингизга кўникиш, шу баробарида ўзингизни йўқотиб қўймаслик осон эмас. Тўйимиз бўлганига бир йил бўлиб қолди, келинлик вазифаларига мослашиб, мана энди, яна кинога қайтаяпман.\n– Қайнонангиз Зебо Наврўзовани режиссёр сифатида яхши биламиз. Яқинда сериал суратга олдилар-а?\n– Ситком эди.\n– Сиз ҳам иштирок этдингизми ситкомда?\n– Турмуш ўртоғим билан қатнашишимиз керак эди, асли, аммо ўша пайтлари вақт салгина муаммо бўлиб, съёмкага улгура олмадик. Насиб қилса, кейингиларида қатнашамиз.\n– Яқинда бўлиб ўтган «Баркамол авлод» фестивалида қўшиқ куйлаб чиқдингиз. Хонандаликка қайтаяпсизми?\n– Ҳозирча бу ҳақида ўйламаяпман. Бор диққат-эътиборим кинога қаратилган. Агар ҳар иккисини баравар олиб бораман десам, уддалай олмаслигим мумкин. Бир тарафда оиламга ҳам вақт ажратишим керак.\n– Киноактёр-актрисаларининг айримлари бугун театрда ижод қилишаяпти. Сизга ҳам таклиф бўлдими?\n– Тўй арафасида айтишганди, театрга келиб кўринг деб, аммо у пайтлари тайёргарлик ишлари билан бандлигим, қолаверса, кейинчалик барчасини баравар олиб боришга қийналишим мумкинлигини ўйлаб рад этдим. Балки келгусида театрда ижод қиларман.\n– Асал, театр саҳнасида кўра оладими ўзини?\n– Ҳа! Мен роль ажратмайман, ижобий қаҳрамонлар қаторида, салбийлари, масалан, ялмоғиз кампирни беришса ҳам ижро қилавераман. «Ўткан кунлар» спектаклида Зайнабни ўйнаётганимни тасаввур қиламан кўпинча. Бу қаҳрамоннинг ички кечинмаларини ифодалаш мушкул. Аламзадалик, нафрат, норозилик, ёшгина қиз бошига тушган ташвишлар, албатта, уни эсанкиратиб қўяди ва у билмай хатога қўл уради. Лекин уни тушуниш керак, барибир. «Анна Каренина»да ҳам шундай, у ўз-ўзи билан курашади.\n– Бир қанча режиссёрлар билан ишладингиз, санаб бероласизми қай биридан нимани ўрганганингизни?\n– Оператор Рустам Муродов суратга олинган лавҳани томоша қилиш керак эмаслигини ўргатди. Кўпинча «Кўрсам майлими» дердим-да, кейин албатта, бирор нимаси маъқул келмасди. Мирмақсуд Охунов «Тасаввур қил, ҳозир мана бу ҳолатдасан, уни ҳис қил», деб тушунтирарди. Жаҳонгир Аҳмедов нигоҳларимни ерга қаратмаслигим кераклигини уқтирган. Айтишича, кўзларимни камерадан олиб қочар эканман. Равиль Батировдан эса яхши фильмлар томоша қилишни ўргатгани, менда киноматографияга меҳр уйғота олгани учун миннатдорман. Кимдандир тартибни ўргандим, кимдир ҳиссиётлар билан ишлашни англатди. Умуман, ҳар доим ўзим учун нимадир олишга ҳаракат қиламан.\n– Жаҳонга машҳур режиссёрлар орасида борми сиз ишлашни истаганларингиз?\n– Винсант Кассель, Мартиз Корсез фильмларига ҳавас қиламан. Бизнинг ўзбек фильмларимиз Канн халқаро кино фестивалида қатнашса, дейман.\n– Биз ҳам сиз учун ният қилиб қоламиз, кейинги учрашувимиз хорижлик режиссёрлар таклифи асосида суратга олинаётган фильм баҳонасида бўлиб ўтсин!\n– Энг аҳмоқона ишингиз?\n– (кулиб) Бунақа ҳолатлар кўп бўлади, бирор нима қиламан-да, кейин нега шундай қилдим-а, деб қоламан.\n– Энг биринчи гонорарингизни нимага сарфлагансиз?\n– «Жаннат қайдадир» фильмидаги иштироким учун 400 000 сўм гонорар беришган ва мен уни онамга топширганман.\n– Энг содиқ мухлисангиз у ким?\n– Ростини айтсам, бундайини учратганим йўқ ҳали.\n– Интервьюмиздан сўнг мухлисангизнинг ўзи сизни излаб топиб, мана мен борман дейди, кўрасиз.\n– Сизни йиғлатган фильм?\n– Шоҳруххон иштирокидаги «Фанат» фильми бўлди. Турмуш ўртоғим билан картина охирини томоша қилиб, ғалати ҳолатга тушиб қолдик. Жуда таъсирли.\n– Тасаввур қилинг, сеҳрли ручкангиз бор, аммо унинг ёрдамида фақат битта сўзни ёза оласиз?..\n– Ҳаёт! Оилам, онажоним, яқинларим, ижодим — барчаси жам бўлган сўз бу!\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 890 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Маҳалланинг “виждони” – Сурхон тонги\nБош саҳифа / Жамият / Маҳалланинг “виждони”\nМарт 20, 2019\tЖамият Изоҳ қолдириш 658 Кўрилди\nОдатда маҳалла раислари фаолиятини ўрганганимизда доим ҳафсаламиз пир бўлиб қайтардик. Гоҳ маҳалла раисини тополмай хуноб бўлсак, гоҳ фидойилик у ёқда турсин, ўз вазифасининг моҳиятини англаб етмаган оқсоқолнинг ишидан кўнглимиз тўлмасди.\nБуни қарангки, бу сафар ташриф буюрганимиз, Шўрчи туманидаги “Ёш ғайрат” маҳалла фуқаролар йиғини фаолиятидан хурсанд бўлдик. “Суюнчи” фильмидаги қишлоқнинг виждонига айланган Анзират бувидек жонкуярлар ҳали ҳам орамизда борлигидан қувондик.\nЎрол ШЕРХОНОВ — 3 849 нафар аҳоли истиқомат қилаётган “Ёш ғайрат” маҳалласига оқсоқол этиб сайланганига ҳам 14 йилча вақт ўтибди. Ҳали-ҳануз маҳалладагилар у кишини ҳурмат қилишади. Нега дейсизми, чунки оқсоқолнинг ҳамма иши бадастур. Бунинг сирини билиш учун эса оқсоқолни суҳбатга тортдик.\n— Кузатганим бор, аксарият маҳалла раисларининг кун тартиби йўқ ҳисоби. Шу боис ҳам ишида унум бўлмайди. Хўш, сиз кун тартибингиз ҳақида нималарни айта оласиз?\n— Интизомли одам, албатта, кун тартибига амал қилади. Фикримча, бу унинг ўз ишига қай даражада масъулият билан ёндашишини белгилайди. Мен ҳам бунга амал қилган ҳолда иш вақтимни ҳар куни соат 7:20 дан бошлайман. Ёз ойларида эса 5:20 дан. Бу кеч соат 19:30 га қадар давом этади. Маҳаллада фаолият юритаётган яна 6 нафар ходим эрталаб соат 8 дан кечикмайди.\n— Қизиқ, саҳар мардонлаб маҳаллада нима билан машғул бўласиз?\n— Энг аввало, маҳалладаги ички кўчаларни, улардаги тозаликни, кран жўмракларининг соз-носозлигини текшираман. Агар бирор ерда чиқинди уюмини кўрсам, дарҳол “Тоза ҳудуд” унитар корхонаси вакили билан боғланаман. Сўнг ҳудуддаги 22-мактабгача таълим муассасасининг ошхона, омборхона ва ҳожатхонасини кўздан кечираман. Камчилик сезсам, МТМ мудирасини огоҳлантираман. Болаларнинг овқатланиш рациони, хоналарнинг озодалигини кундалигимга қайд қилиб бораман.\nМаҳалламиз ҳудудида 3 та норасмий автотураргоҳ бор. Ҳар эрталаб, албатта, у ерга бориб, туман маркази ва бошқа ҳудудларга қатнайдиган 42 нафар йўналишсиз такси ҳайдовчиларини ва уларнинг автомобилларини кўздан кечираман. Агар такси ҳайдовчисининг соч-соқоли ўсган ёки автомобиллар ювилмаган, техник жиҳатдан носоз бўлса, туман ички ишлар бўлими йўл-патруль хизматига билдирги бераман. Улар масъулиятсиз ҳайдовчини жаримага тортишади. 2018 йилнинг ўзида маҳаллада 8 та шундай ҳолат қайд этилди.\nМаҳалладаги 12 та озиқ-овқат дўкони ҳам эътиборимдан четда қолмайди. У ерда сотилаётган маҳсулотларнинг муддатини ва озодаликни назорат қилиб бораман. Айниқса, спиртли ичимликни қуйиб сотишга умуман йўл қўймайман. Қарздорларни аниқлаб, низо келиб чиқмаслиги учун улар билан суҳбатлашаман. Бундан ташқари, маҳалламизда битта кушхонанинг ҳам санитар ҳолатини, тарозисининг тўғри-нотўғрилигини, гўштининг сифатини ҳар куни кундалигимга қайд қиламан. Чунки маҳалладагиларнинг кўпчилиги гўшт маҳсулотини шу ердан харид қилишади. Қолган вақтимни эса аҳолининг муаммоларини ўрганиб, улар билан суҳбатлашишга бағишлайман. Ўз навбатида, ходимларимнинг ҳам ишини қатъий назорат қилиб боришни унутмайман.\n— Маҳаллангиздаги умумтаълим мактаблари фаолиятидан қай даражада хабардорсиз?\n— Ҳудудда 65ҳамда 37-умумтаълим мактаблари фаолият юритади. Ҳар бирида 14 тадан синф бор. Ҳар бир синфнинг дарсларига навбат билан кириб, таҳлил қилиб бораман. Энг аълочи ва фаол ўқувчиларнинг рўйхатини шакллантириб, директор билан маслаҳатлашган ҳолда рағбатлантирамиз. Ўқиши сусайган, тарбиясида салбий ўзгариш сезилган ўқувчиларни ҳам эътиборга олиб, уларнинг ота-оналарини огоҳлантираман.\nЎтган йили ҳомийлар ёрдамида энг аълочи ўқувчиларнинг 84 нафарига, фидойи ва ўз устида ишлайдиган ўқитувчиларнинг эса 7 нафарига қимматбаҳо нодир китоблар совға қилдик. Қолаверса, январь ойида маҳалладаги 45 нафар ҳомиладор аёлга ҳам китоб улашдик. Чунки болада китоб мутолаасига муҳаббатни она қорнидаёқ шакллантириш кўпроқ самара беради.\n— Қайси маҳаллага бормайлик, кам таъминланган оилалар рўйхатига кўзимиз тушади. Бироқ одамлардаги лоқайдлик, дангасалик, боқимандалик оиладаги моддий қийинчиликка олиб келади. Бунга маҳалла оқсоқоли ҳам қисман сабабчи. Чунки у ўз ҳудудидаги фуқароларнинг ижтимоий аҳволи учун жавобгар инсон. Шундай эмасми?\n— Гапингизда жон бор. Оқсоқол маҳалласидаги ҳар бир хонадонни яхши билади, шунингдек, имкониятларини ҳам. Фақат кимдир ўзида мавжуд имкониятдан фойдалана олади, кимдир эса йўқ. Мисол учун томорқани олайлик. Агар биз, маҳалла раислари ҳар бир хонадон аъзолари билан дилдан суҳбатлашиб, уларни томор қадан унумли фойдаланишга, тадбиркорликка даъват этсак, тушунтира олсак, ўша хонадонда бекорчи бўлмайди. Меҳнат интизоми шаклланади, рўзғор бут бўлади. Демак, ўша оилада ижтимоий муҳит яхшиланади.\nБизнинг маҳалламизда кам таъминланган оила йўқ. 14 йил давомида маҳалла фаоллари билан биргаликда бирор оилада муаммо юзага келдими, дарҳол унга чора кўрамиз. Қийин вазиятдан чиқиб кетиши учун, керак бўлса, юқори ташкилот вакилларини ҳам жалб этиб, муаммосини ҳал қилишга ёрдам берамиз. Қолаверса, ҳеч бир хонадондаги томорқа бўш турмайди. Буни шахсан ўзим алоҳида назорат қиламан. Маҳалламизда 38 та хонадонда иссиқхона бор, яқинда яна 18 та хонадон соҳиблари имтиёзли кредит олиб, тадбиркорлик қилишаяпти.\n— Оилавий низолар билан ишлаш тартиби ҳақида тўхталсангиз.\n— 636 хонадондан бирортасида келишмовчилик авж олаётганини сездимми, вазиятни билиш учун тез-тез ўша хонадонга бораман. Аммо оилавий низоларни ҳал қилишда психолог бўлмасангиз, уддалаш мушкул. Мен ҳар икки томон билан холи суҳбатлашаман. Кейин уларга айрим психологик таъсир усулларини қўллайман. Бу тажрибада қўл келади. Аксарият ҳолларда яраштиришга эришганман, аммо баъзида иложсиз қолган пайтларим ҳам бўлган. Ўтган йили маҳалламизда битта ажрим қайд этилди.\nОилавий ажримлар тасодифан рўй бермайди. Эътиборсизлик ёки аксинча, ортиқча аралашиш туфайли юз беради. Аммо доимий ҳушёрлик орқалигина бунинг олдини олиш мумкин.\n— Маҳалланинг виждони бўлиш учун оқсоқолда катта қалб, билим, одамларга меҳр, жонкуярлик, давр, жамият, ҳаёт ҳақида пухта таҳлил бўлмоғи зарур. Бу эса ҳаловатдан кечиб, шу ҳудуд одамларининг муаммолари билан ёниб яшаш дегани…\n— Чиндан ҳам аҳолининг дарду ташвиши билан яшаш, кимнингдир оғирини енгил қилишнинг ўзи ҳаётимизга, умримизга маъно олиб киради. Фақат оқсоқол буни ич-ичидан ҳис қилиши, ўзи яшаётган ерни, одамларни севиши керак. Лекин мен ўзимни ҳали маҳалланинг виждонига айлана олдим, деб ҳисобламайман. Мен бажараётган иш, бу, зиммамдаги вазифам, холос. Маҳалланинг виждонига айланиш учун эса катта фидойилик керак.\nТэглармаҳалла оқсоқол Ўрол ШЕРХОНОВ\nОлдинги Боқий қадриятлар баҳси\nКейинги Мактабда наврўз